text:
KJV = King James Bíblian 1611
AV = Autoriseraða Versjónin (annað navn fyri KJV 1611)
Atfinnarar av KJV hava ein ljótan óvana at peika út tað, teir trúgva eru feilir, mótsagnir, og feiltýðingar í Authoriseraðu Versjónini. Syrgiliga sannroyndin er tann, at teir vanliga peika hesi tingini út fyri ungum monnum og kvinnum á kristnum skúlum, sum ikki vita betur. Mong ung kristin, teirra lærarar íroknaðir, fáa sína trúgv á Guðs orð oyðilagda av sjálvum teimum fólkunum, sum tey leita til fyri andaliga leiðbeining! Hesir sokallaðu “feilir”, sum verða settir fram av slíkum trúvillingum, hava verðið greiddir frá og skrivaðir um so mangar ferðir, at tað er harmiligt at noyðast at nevna tað aftur. Fyri at sýna náttúruna av hesum sokallaðu “feilunum” í A.V., fara vit at taka tíð til stutt at viðgera bert nøkur fá dømir:
- I. Jóh. 5:7 hevur nógv verðið kjakað um. Sett verður fram, at versið vantar handritslig prógv og eigur ikki heima í Bíbliuni. Verandi eitt tað besta versið í Bíbliuni um tríeindina, eiga vit tí at vera sera illgrunasom við alla mótstøðu ímóti tí.Versið eigur IKKI at vera útilatið úr Bíbliuni. Tað er at finna í Grikska handriti 61, sum helst fekk Erasmus at taka tað við í hansara triðju útgávu av Grikska tekstinum í 1522. 1. Jóh. 5:7 er eisini at finna í Codex Ravianus, og í margunum í 88 og 629. Tað finst eisini í gomlu Latínsku handritunum r og Speculum. Tað varð endurgivið av Cyprian umleið 250 e.Chr., og tveimum sponskum biskupum í fjórðu øld (Priscillkian og Idacius Clarus). Fleiri afrikanskir skrivarar endurgeva tað í fjórðu øld, og Cassiodorus endurgevur tað í sættu øld í Italiu.
Tað, at Sinaiticus og Vaticanus ikki hava versið við, hevur einkið at týða fyri ein sannan trúgvandi. Hóast alt, so útiletur Vaticanus alla Opinberingsbókina, meðan tað heldur tekur Apokrýphurnar við sum heilagar bøkur.
- Mong tvíhalda um, at KJV er í villu við nýtslu síni av orðinum djevlar ístaðin fyri demonar. Hetta kemur orsakað av teirra ov stóru áherðslu á tað grikska so væl sum vantandi trúgv á Guðs førleika at varðveita orð síni á enskum. Meðan tey mótmæla, at daimon skuldi verið týtt demon, hava mangir yvirsæð ein stóran sannleika, sum Halgi Andin hevur varðveitt í Kongsins Enska. Tað finst ein sannur Sonur Guðs, men mangir synir Guðs. Tað finst ein sonn kirkja, brúður Christs, men mangar staðbundnar kirkjur. Líkaleiðis finst tað ein djevul, men mangir djevlar undir hansara stjórn. Guð leiddi KJV týðararnar at nýta djevlar í staðin fyri demonar, tí hvør daimon í Bíbliuni ER ein illur andi. Orðið djevul ger tað klárt. Hvør djevul í Bíbliuni er undir harradøminum hjá sínum faðir djevlinum.
- Síðan hava vit “andsagnir” eins og Exodus 24:10 og Jóh. 1:18. Í Exodus stendur, at Ísraelsmenn SÓU Guð, meðan Jesus segði í Jóhannes, at eingin maður hevur nakrantíð sæð Guð. Andsøgn, ha? Nei, tað er bert ein spurningur um at deila sannleikans orðið rætt (sum tú kanska ikki gert, um II. Tim. 2:15 hevur verðið broytt í tíni “bíbliu”). Guð er ein tríeind, júst sum tú og eg. Vit eru andi, sál og likam (I. Thess. 5:23). Ísraelsmenn sóu eina fysiska manifestasjón av Guði, men ikki Guðs Anda (Guð ER ein Andi, smb Jóh. 4:24), júst sum eingin hevur nakrantíð sæð tína sál, ella tín anda.
- Nummur 25:9 sigur, at 24.000 Ísraelsmenn doyðu í eini plágu, men I. Corinth. 10:8 sigur, at bert 23.000 doyðu. Les I. Corinth 10:8 aftur og legg til merkis, at 23.000 fullu á einum degi. Men sært tú, – teir 24.000 doyðu til samans eftir nøkrum døgum.
Sært tú, hetta eru “feilirnir” í King James Bíbliuni. Hesar eru grundirnar, ið verða tær givnar, fyri ikki at nýta ta gomlu King James Bíbliuna, men heldur eina nýggja. Ikki falla fyri tí. Lær teg heldur altíð at geva Guði rætt, tá ið eitt ivamál tykist at vera um okkurt viðvíkjandi hansara orði, og rokna altíð atfinnararnar sekar, inntil teir eru prógvaðir ósekir. Tað vil koma at vísa seg, at Guð hevur rætt. Hvørja ferð eg síggi ein “feil” í KJV hugsi eg, at eg eri ikki nóg lærdur í skriftunum til at greiða frá tí, men at tað er IKKI ein feilur. Eg biði bara yvir tí og líti á Guð. Eg rætti ALDRI uppá ta bók, ið Guð so leingi hevur ærað. Takk Guð, at so býttur eri eg ikki.
Týtt úr bókini “Fighting Back”,
“A handy Reference Guide for King James Bible Believers.”
Eftir James L. Melton.


c: text/html

text:
Neyðars Pettson
Bókaklubbin
- Síður: 24
- Útgávuár: 2017
- Upprunamál: svenskt
- Innbinding: innbundin
- Rithøvundur: Sven Nordqvist
- Myndir: Sven Nordqvist
- Týðari: Niels Jákup Thomsen
- Í dag eri eg í ringum lag, og eg vil hava frið, sigur Pettson. Fressurin Findus starir at Pettson gamla. So illan hevur hann aldrin sæð hann. Eg má gera okkurt, so hann verður glaður aftur, hugsar Findus. - Kunnu vit ikki fara at fiska, sigur hann. - So verður tú glaður aftur.
Men Pettson vil ikki fara at fiska. Tað er kalt og vátt, og hann noyðist at saksa eplaveltuna og høgga brenni.
Men Findus veit, hvussu hann skal fáa gamla væl hýrdan aftur og kanska lokka hann at spæla við seg heldur enn at fara til arbeiðis. Tí Findus er ikki nakar vanligur fressur ...

robotstxt: allowed

filter: keep


text:
Eyðun Klakstein 13.06.2018 (08:45)
Í dag kemur regnið – í morgin vindurin
Eftir góðveður í fleiri vikur – og fáar regndropar – er líkt til, at regnið kemur sterkt aftur í dag.
Danska verðurstovan DMI roknar við, at tað í dag verður 8-13 m/s av suðri og landsynningi. Skýggjað og regn mesta av tíðini. Hitin verður millum 7 og 10 stig.
Í nátt eitt sindur minni vindur eitt skifti, men framvegis ælaveður. Hitin millum 7 og 10 stig.
DMI roknar við nógvum vindi hósdagin. Fyrst 8-13 m/s av landsynningi, men út á seinnapartin 13-20 m/s av vestri við hørðum hvirlum. Skýggjað og regn ella ælaveður. Hitin verður um 10 stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hoyr Flaggdagshaldið í Runavík 2018 her
R7 sendi frá Flaggdagshaldinum hjá Runavíkar kommunu við Skótahúsið við Løkin.
Aksel V. Johannesen, løgmaður, helt røðu, og Nes Sóknar Musikkfelag luttók.
Trýst á pílin omanfyri fyri at hoyra.
Tórbjørn Jacobsen hevur tikið myndirnar.
Røða løgmans:
Góðu eysturoyingar, góðu føroyingar!
Tað var turt, men eitt frískt lot hendan týsdagin, tann 30. oktober 1973.
Tey mongu føroysku fløggini, sum undirstrikaðu hátíðarhaldið, stóðu vatnrætt út frá flaggstongunum.
Við vindinum ferðaðist og blandaðist rami angin av røstum kjøti og súpan - og søti angin av kaffi og pannukøkum.
Hetta kom væl við hjá stóru fjøldini, sum hendan dagin var komin saman, nú størsta byggiverkætlan í Føroya søgu loksins var veruleiki.
Við brúnna um Streymin, sum hendan dagin lat upp, vórðu tær báðar størstu oyggjarnar í Føroyum, Streymoy og Eysturoy, bundnar saman.
Í mongu røðunum, sum vórðu hildnar henda dagin, var ein afturvendandi niðurstøða: Nýggja og framkomna brúgvin knýtti ikki bara størstu oyggjarnar saman, men hon fór eisini at knýta bæði bygdir og einstaklingar tættari saman.
Brúgvin um Streymin, varð sagt, fór at eggja til samstarv millum ymsu økini í landinum, økja um virksemið og styrkja bondini.
***
Tað eru nú 45 ár síðan, at tað var koyrandi millum Streymoy og Eysturoy.
Og skulu vit fylgja boðskapinum í mongu røðunum, tá Brúgvin um Streymin lat upp, áttu bondini millum oyggjarnar, millum ymsu økini og millum føroyingar ongantíð at verið sterkari enn nú.
Men – vit kunnu spyrja okkum sjálvi - eru tey nú tað?
Eru tað støðugt sterkari samstarv og støðugt styrknandi bond, sum eyðkenna Føroyar í dag?
Onkuntíð haldi eg, at vit føroyingar hava hug til at grava gjáir millum okkum. Vit hava hug at grava ikki bara ideologiskar gjáir, men eisini gjáir millum høvuðsstaðin og restina av landinum, millum verkafólk og akademikarar og millum konservativar og liberalar lívsáskoðanir.
***
Í dag halda vit fyri 78. ferð okkara egna flaggdag. Enn einaferð flagga vit á fullari stong. Við okkara egna flaggi – Merkinum.
Meðan sundurlyndi, sjálvsøkni og smáhugsan stundum eyðkenna okkara tjóð, so er okkara Merkið fyri meg persónliga tað besta dømið um samanhald.
Merkið er ímynd av Føroyum og okkum føroyingum. Tann hvíti dúkurin við reyða krossinum og bláu rondini minnir okkum á søgu og mentan okkara. Okkara felags lagnu, sum tjóð. Ein ímynd av øllum, sum okkara samfelag rúmar – okkara samleika.
Merkið ímyndar tjóðina – alt tað, sum bindur okkum saman sum fólk. Merkið vekir kenslur. Kenslur, sum bilgjast innan í okkum.
Tað minnir okkum á okkara mentan, okkara søgu, okkara stríð at byggja land og á okkara felagsskap sum borgarar. Tað umboðar okkum og ber vitni um alt tað, vit eru góð við og errin av.
Eg kann ikki ímynda mær nakað annað, ið savnar tjóðina í so stóran mun sum Merkið.
Merkið bleikrar í lotinum og stríðist í storminum. Tað eigur sítt fasta og ómissandi pláss í okkara tilveru. Tað fylgir okkum, tá ið vit halda merkisdagar, og tá ið vit syrgja.
Ítróttarfólk bera við stoltleika Merkið á bringuni, tá ið tey umboða Føroyar. Merkið verður vundið á stong, tá ið føroysk skip koma í fremmanda havn. Og undir krígnum, tá ið okkara sjófólk sigldu vandasjógvar, veittraði Merkið í mastrartoppinum.
***
Men tað kom ikki av sær sjálvum, at Merkið gjørdist eitt savnandi eyðkennið fyri Føroyar og okkum føroyingar.
Tað skuldi eitt heilt heimsstríð til fyri at fáa greiðu á okkara flaggspurningi. Í nógv, nógv ár frammanundan høvdu vit innanhýsis klandrast um flaggspurningin – og vit høvdu sjálv ilt við at semjast. Og tað var leingi líkt til, at Merkið var við til spjaða føroysku fjøldina.
Men soleiðis er ikki longur. Nú hava vit nú øll tikið Merkið til okkara sum umboðandi felagsskapin, vit hoyra til.
Merkið minnir okkum um, at tað, ið vit eru ósamd um í dag, kunnu vit verða samd um í morgin.
Hetta eigur at læra okkum so mikið, at uttan mun til, hvussu stórar og grundleggjandi ósemjurnar kunnu vera um ymisk samfelagsmál, so kann tíðin gera sítt til, at gjáirnar smalkast aftur. At tað ber til aftur at sameina og at byggja brýr.
***
Her á Eystara armi á Skálafjørðinum duga tit bæði at sameina og at byggja brýr.
Her er ymisleikin ikki ein meinbogi. Her er ymisleikin ein dygd.
Kanska er hetta júst orsøkin til, at neyvan nakað økið í landinum hevur havt so stóra framgongd og menning seinastu áratíggjuni, sum tit, ið her búgva. Alivinna, ítróttur, trúarlív, frálandavinna, fiskivinna, handilsvinna, og eitt ríkt tónleika- og mentanarlív, sum fullfíggja myndina.
Við hegni skipa tit eisini fyri altjóða kappingum. Eg eigi ein son, sum telvar, og tí havi eg seinastu árini verið fastur gestur til altjóða talvkappingina Runavík Open. Úr øllum heiminum koma telvarar til Runavíkar at telva. Tað er stuttligt at eygleiða, hvussu hollir fyriskiparar tit eru, og hvussu væl tit duga at taka tykkum av útlendsku gestunum. Hvørt ár ber til at lesa á sosialu miðlunum, hvussu nøgdir og glaðir allir útlendsku gestirnir eru fyri tykkara frálíka gestablídni.
***
Nú byrjaði eg røðu mína við hátíðarhaldinum fyri 45 árum síðan, tá ið fast samband var millum Streymoynna og Eysturoynna.
Í dag angar ikki av røstum kjøti og súpan, men av vári og vøkstri.
Og skjótt uppliva vit enn eina sameining. Tá verður størsta tunnilsverkætlanin í Føroya søgu tikin alment í nýtslu.
Eg eri persónliga sannførdur um, at Eysturoyartunnilin, sum so nógvar aðrar samferðsluútbyggingar gjøgnum tíðina, fer at lyfta alt okkara samfelag upp aftur longur fram. Spennandi verkætlanin kveikir eina kenslu av, at tað, sum hjá mongum ikki hevur verið hildið at bera til, kortini ber til. Hon birtir eina góða kenslu. Hon birtir eina vón. Eysturoyartunnilin fer grundleggjandi at broyta okkara samferðslukervið.
Vóru fortreytirnar góðar frammanundan, so eiga tær at gerast enn betri her, kring Føroya størsta og besta fjørð.
Enn einaferð stytta vit teinarnar fyri at økja um møguleikarnar í hesum landinum. Nú farleiðin millum fólkaríkastu økini í Føroyum verður stytt munandi, verður spennandi at síggja, hvørjir møguleikar fara at stinga seg upp. Hjá vanliga borgaranum. Hjá familjunum. Hjá mongu fyritøkunum. Hjá virknu ítróttarfeløgunum. Og hjá okkara ríka trúarlívi.
Men tað verður ikki tunnilin í sær sjálvum, sum fer at knýta øki, bygdir ella einstaklingar saman. Sum í sær sjálvum fer at eggja til samstarv, økja um virksemið og styrkja bondini.
Tann lutin og tað ábyrgdina eiga vit, sum virka og búgva her á oyggjunum.
Gaman í eru vit fødd sum einstaklingar, men vit hava altíð havt tørv á at savnast. Savnast í felagsskapum, savnast til tiltøk og ella savnast í samfeløgum. Tí vit vita, at samanhald ger okkum sterkari.
Latið okkum tí royna at fáa tað besta burturúr og gera tað, sum upprunaliga var endamálið við Merkinum: At savnast um tað, vit hava í felag, heldur enn at syndrast av tí, ið vit ikki hava til felags.
Tí tað er í felagsskapinum, at vit øll gerast sterkari.
Latið okkum tí í dag flagga fyri samanhaldinum og felagsskapinum.
Takk fyri heiðurin, og takk fyri at tit lýddu á!
Aksel V. Johannesen
Løgmaður
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Orð: Ernst Christoph Homburg
Lag 1: Peter P. Bilhorn
Lag 2: Alfred P. Gibbs
Týtt: Zacharias Zachariassen
Upprunaheiti: A thousand thanksgivings
1. Títt lív er mítt lív, Harri Jesus,
tín krossdeyði deyði mín var.
Tín pína var mín og tín angist,
og mín vegna dómin tú bar.
Av kærleika krossin tú toldi,
og fyri meg bløddi tú har.
Tí túsundtals, túsundtals tøkkir
eg beri nú, Frelsari tær.
2. Tú fyri meg skommina toldi,
alt hatur og spott og alt háð,
vart særdur og stungin, ja, sligin,
húðflongdur Pilatusi hjá.
At leyskeypa meg undan dómi,
tú deyðan leið krossinum á.
Tí túsundtals, túsundtals tøkkir
eg bera tær, Frelsari, má.
3. Áh, Harri, av hjarta eg sigi
tær tøkk fyri alt, sum tú leið,
at negldur í hendur og føtur
í deyðan tú fyri meg steig,
so eg allar ævir skal liva
í dýrdini, Jesus, tær hjá.
Ja, túsundtals, túsundtals tøkkir
eg beri tær, Frelsari tá!


text:
Hósvík
Tá vit koyra eftir landsvegnum norður gjøgnum Sundalagið, er Hósvík fyrsta bygdin, vit koma til í Sunda kommunu. Markið millum Hósvík og Kollafjørð er úr Deild niðan í Steinin í Hósvíkshaga, og norður móti Hvalvík er Hamrá mark. Í Hósvík búgva knappliga hálvt fjórða hundrað fólk.
Hósvík man vera millum elstu bygdirnar í landinum. Summi halda navnið boða frá, at hov hevur verið í Hósvík, ið var vígt gudinum Tóri. Hinvegin meta onnur, at navnið kann stava frá fyrsta niðurseturmanninum, Tóri Lága, sum bygdi egnan garð í býlinginum, sum seinni fekk navnið í Toftum.
Í Hósvík eru 19 kongsmerkur býttar í 4 festi. Toftahagi Sunnan fyri Ánna 4½ mørk,Toftahagi Framman fyri Ánna 4½ mørk, Garðsendahagi 5 merkur og Inni í Veggi 5 merkur. Dyrki¬lendið er gott. Kortini vóru langt upp í 1800-talið bert 4 hús í bygdini. Tað var ikki fyrr enn sluppfiskiskapurin tók seg upp, og fiskimaðurin fekk eina trøð, at bygdin fór at vaksa.Við nýggju tíðunum tók annað virksemi seg upp, sum gjørdi tað liviligari í bygdini.
Ábyrgdarpersónur
Ábyrgdarpersónur fyri at savna saman staðarnøvn fyri bygdina Hósvík er Hans Erland í Brekkunum. Hans Erland er føddur í 1941 og uppvaksin í Hósvík, men hevur búð á Eiði størsta partin av sínum lívi. Hans Erland er útbúgvin lærari, og var í mong á skúlastjóri á Felagsskúlanum á Oyrarbakka. Hans Erland hevur av sínum eintingum skrásett staðarnøvn síðan fyrst í nøkur ár, men verulig ferð kom á í 2013. Áhugin fyri staðarnøvnum er stórur, og
Hann metir, at staðarnøvn og tað, sum knýtt er at teimum, hava stórt siðsøguligt virði, sum vit eiga at varðveita.
Fyri at finna fram til staðarnøvnini og frágreiðingarnar, hevur Hans Erland brúkt gomlu skrásetingarnar hjá Hans Jacob Joensen frá 1956. Eisini hevur hann tosa við fleiri fólk í Hósvík m.o. Jóannes Olsen, Øssur Olsen, Hans Petur Hansen, Jens Poulsen, Sigurd Jacobsen, Magnus Hamrá, Eivind Weyhe, Ólav Clementsen, Dánjal Jákup í Brekkunum, Helgi í Brekkunum, Edvard Hermansen, Jóhonnu Danielsen, Óla Jákup Poulsen, Magnus Paula Mørkøre, Andras Nybo, Bjarna Hansen og Gunnbjørn Joensen.
Síðan við staðanøvnum eitur sunda.kort.fo. Legg til merkis, at síðan riggar ikki við internetexplorer browsara. Vit viðmæla at brúka google chrome.


text:
Landsliðsvenjaratoymið í manshondbólti hevur kannað mótstøðuna gjølla áðrenn 16-mans hópurin til svbjóðandi EM-undankappingardystirnar, sum standa fyri framman.
Og tí valdu teir báðir, Sonni Larsen, høvuðsvenjari, og Jeppe Borch, hjálparvenjari, at býta út tvey pappírsark við leikaranøvnum. Eitt til fyrsta útidystin móti Montenegro 24. oktober og eitt til heimadystin móti Danmark, sum verður spældur í Skjern, tríggjar dagar seinni.
Tað er bara eitt navn, ið er skift út, men kortini eitt tekin um, at liðið er sett við heilt serligum atliti til, hvussu teir rokna við, at mótstøðuliðið fer at spæla.
Rókur Akralíð og Rúni Vest Højgaard eru við í landsliðshópinum (Mynd: Sverri Egholm)
Til dystin móti Montonegro eru hesir leikarar úttiknir:
Málverjar: Niklas Simonsen, TMT Tønder, og Nicholas Satchwell, Neistin
Strikuspælarar: Helgi Hoydal, Viking Stavanger, Rókur Akralíð, Kyndil og Rógvi Dahl Christiansen, Kyndil
Vengur: Rói Berg Hansen, FIF, Allan Norðberg, KA, Nicklas Selvig, TMS Ringsted og Sjúrður Olsen, VÍF
Bakspælarar: Peter Krogh, H71, Brandur Halgirsson, H71, Rúni Vest Højgaard, H71, Áki Egilsnes, KA, og Kjartan Johansen, Viking Stavanger
Spælskiparar: Jónas G. Djurhuus, HØJ, og Tróndur Kragesteen, Neistin.
Sonni Larsen velur Allan Norðberg móti Montenegro og Hans Eli Sigurbjørnsson móti Danmark (Mynd: Sverri Egholm)
Til dystin móti Danmark verður Allan Norðberg tikin úr hópinum, og verður skiftur út við Hans Eli Sigurbjørnsson úr KÍF.
- Tað eru greiðar orsøkir til hesa avgerð. Vit rokna við, at Montenegro spælir eina 3-2-1-skipan, ið gevur meira pláss úti á síðunum. Tí hava vit ein eyka vongleikara við til tann dystin. Allan er góður til at bjóða av úti á síðunum, og tí rokni eg við, at vit hava tørv á honum móti Montenegro, sigur Sonni Larsen.
- Móti Danmark hinvegin skulu vit rokna við eini flatari og meira massivari verju. Til dystin móti Danmark hava vit tikið Hans Eli Sigurbjørnsson, sum við vinstruhond kann hótta teir tyngstu leikararnar hjá Danmark, Niclas Kirkeløkke og Nikolaj Øris, sigur Sonni Larsen.


text:
Orð: Kate Harrington
Lag: Philip P. Bliss
Týtt: Victor Danielsen
1. Teir droymdu víst ikki um vanda, teir menn,
sum smíðaðu ørkina, nei!
Tó Nóa, hann fyri teim vitnaði enn,
teir spottaðu, trúðu tí ei;
men árla og síðla tó kallaði hann:
Til dóms búgvin heimurin er.
Ei drálið, tí hvør, sum bert vil tað, hann kann
eitt skýli enn leita sær her!
Niðurlag: Kom, syndari, kom!
Í ørkini frelsa bert er;
rúm er har til hvønn, sum til Gud vendir um,
men drála ei, skjótur nú ver!
2. Teir vildu tó als ikki hoyra hans orð,
teir elskaðu vinning og heim;
alt varð, sum tað var, inntil hann fór umborð,
og vatnsflóðin tá náddi teim.
Í angist og vónloysi róptu teir tá,
hvat hjálpti nú øll henda verð!
Og ørkin, har flýtur hon vøtnunum á
við frelsu – men stongd nú hon er.
3. So, vinur, áh, hoyr tó ta varandi rødd,
sum kallar teg og býður tær!
Og hvussu tín sál so er bundin og stødd,
í dag er tó náðin tær nær;
áh, ger nú tó ikki, sum teir gjørdu fyrr –
hvør mong gera enn ikki tað!
Tey venda sær burt, steingja hjarta og dyr
og eru fortapt so ein dag.


text:
Stóra ráðstevnan PPTOX VI sett í nýggju Kongshøll
Seinasta sunnudagin læt ráðstevnan PPTOX VI upp í nýggju Kongshøll á Fróðskaparsetri Føroya á Vestaru Bryggju.
Tað var Tórshavnar kommuna, sum var vertur sunnudagin. Sjálv ráðstevnan verður í hesum døgum hildin í Norðurlandahúsinum.
Ráðstevnuheitið PPTOX VI stendur fyri Prenatal Programming and Developmental Toxicity. Hetta vísir til ráðstevnuevnið um, hvussu tað ófødda barnið verður ávirkað av umhvørvinum í móðurlívi, og hvussu eiturevni ávirka búningina hjá mannabørnum.
Ráðstevnan varð fyrstu ferð hildin her í Føroyum í 2007, og tá komu granskarar ásamt um eina niðurstøðu, sum seinni er almannakunngjørd í vísindatíðariti undir heitinum: The Faroes Statement: Human Health Effects of Developmental Exposure to Chemicals in Our Environment. Í stuttum var hendan niðurstøðan, at betur er at vera fyrivarin enn eftirsnarin, eisini tá um kemisk útlát í náttúruna ræður. Fyri hópin av manngjørdum evnum vita vit ikki langtíðaravleiðingarnar fyri heilsuna hjá menniskjum og djórum. Hendan stevnan hevur síðani verið hildin annað hvørt ár í ymsum londum: USA, Frankaríki og Japan.
Deildin fyri Arbeiðs- og Almannaheilsu skipar fyri ráðstevnuni saman við Syddansk Universitet og Harvard School of Public Health. Philippe Grandjean, professari á SDU og Harvard, saman við Pál Weihe, professara í Fólkaheilsu, eru høvuðsfyriskiparar. Umleið 200 granskarar úr øllum heiminum koma til ráðstevnuna, serliga nógvir úr USA.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Bjørt Samuelsen, hevur sett Sirið Stenberg, landsstýriskvinnu í heilsumálum fyrispurning um antibiotikamótstøðuførar bakteriur
Metir landsstýriskvinnan, at trupulleikin við fjølmótstøðuførum bakterium er tikin í nóg stórum álvara og at øll neyðug tiltøk eru sett í verk at fyribyrgja væl kenda vandanum?
- Kann landstýriskvinnan veita vissu fyri, at tamarhald er á støðuni við mótstøðuførum bakterinum á sjúkrahúsum okkara?
- Hvørjar eru orsøkirnar til at trupulleikin veksur – hóast tiltøk at fyribyrgja eru sett í verk?
- Verður vandin fyri fjølmótstøðuførum bakterium tikin við í metingina, tá avgjørt verður hvørji sjúkrahús, føroyska heilsuverkið sendir sjúklingar til uttanlands?
- Hvussu eru útlitini fyri at fáa sett mikrobiologar og onnur fakfólk við servitan á økinum í starv í heilsuverkinum?
- Hvat er og verður gjørt til tess at kunna almenningin, kommunulæknar og onnur um, hvussu farast skal fram at avmarka vandan?
- Hvørji stig fer landsstýriskvinnan at taka her og nú fyri í størst møguligan mun at binda fyri, at trupulleikin sleppur av vaksa?
Viðmerkingar:
Bakteriur, sum eru fjølmótstøðuførar (multiresistentar) ímóti antibiotika, er ein vaksandi trupulleiki kring heimin, sum í ringasta føri kann føra til, at fólk gerast álvarsama sjúk og doyggja av lutfalsliga banalum sjúkum, sum annars eru lættar av viðgera fyri, so leingi antibiotika virkar. Álvarsama avbjóðingin hevur verið kend í mong ár, og tykist nú tíverri at vinna fótafesti í Føroyum.
Í 2015 setti undirritaða fyrispurning um málið, og varð tá svarað, at fleiri tiltøk skuldu setast í verk heilt skjótt. Eitt nú svaraði táverandi landsstýrismaður: “Tað er tikin avgerð um, at rutinukanningar fyri øðrum sløgum av mótstøðuførum bakterium verður sett í verk. Hetta arbeiðið byrjar í næstu viku.” Og “ …. er farið undir at samskipa tey tiltøkini, ið eiga at verða sett í verk, bæði fyri at upplýsa leikum og lærdum…”
Men, sambært samrøðu í KVF við yvirlækna herfyri tykist ivasamt, hvørt tamarhald er á støðuni, og um alt, sum gerast kann, er sett í verk at binda fyri, at trupulleikin sleppur at vaksa.
Antibiotika, sum er og hevur verið ein av hornasteinunum undir nútímans sjúkuviðgerð, er sostatt komið undir álvarsamt trýst, og stór átøk verða nú gjørd í nógvum londum til tess at fyribyrgja, at alsamt fleiri bakteriur gerast mótstøðuførar ímóti øllum sløgum av antibiotika. Mong sjúkrahús stríðast við trupulleikan, eisini í grannalondum okkara, har vit senda okkara sjúklingar.
Ein av fleiri orsøkum til stóra trupulleikan við mótstøðuførum bakterium, er ovurnýtsla av antibiotika bæði til menniskju og djór.
Í Kønbergfrágreiðinginini frá 2014 um norðurlendskt heilsusamstarv verður víst á, at vit í framtíðini fara at síggja alsamt fleiri doyggja av ígerðum, sum vit í dag meta vandaleysar, og hetta fer at leggja stórt trýst á heilsu- og sjúkrahúsverk. Fremsta tilmælið var tí eitt felags átak ímóti vaksandi mótstøðuførinum. Føroysku heilsumynduleikarnir luttóku í viðgerðini av frágreiðingini.
Heimsheilsustovnurin WTO hevur í áravís rópt varskó og heitt á heimsins stjórnir um at taka trupulleikan í størri álvara, og siga eitt nú:”An increasing number of governments around the world are devoting efforts to a problem so serious that it threatens the achievements of modern medicine. A post-antibiotic era – in which common infections and minor injuries can kill – far from being an apocalyptic fantasy, is instead a very real possibility for the 21st Century.”
Á Løgtingi 3.august 2017
Bjørt Samuelsen
løgtingskvinna


text:
Orð: Kajfinn Hammer
Lag: Levi Backman (Aftonklockor / Där någonstans i fjärran där finns ett annat land)
Viðmerking: Yrktur í 1998.
1. Mítt hjarta fylt við tráan og dýrum vónum er,
frá lívsins tunga stríði ein djúpur longsul ber
mót ævinleikans hæddum, mót Lívsins Landi heim,
har frelst í allar ævir nú njóta frið og gleim.
2. Í skundi mót tí Landi eg stevni nú avstað,
og einki mær skal forða at náa tað ein dag.
Eg arvarætt til Landið fekk gjøgnum Jesu blóð,
nú gjøgnum lív mítt flýtur ein salvað Andans flóð.
3. Og ber mær lívið mótgongd og tvørleikar og trongd,
og menniskju meg svíkja, hvør hurð man tykjast stongd,
tá birtist í mær aftur av náði Guðs ein vón,
eg síggi sæla Landið – hvør søt og signað sjón.
4. Har er ei sorg og pína, ei líkskara ein sær,
og horvin er øll syndin, sum her so ilt ger mær;
ei teir, sum havið trongdi, í havsneyð koma meir,
Guðs Lamb til Lívsins keldu í frøi leiðir teir.
5. Tú ferðarmaður onnur á Lívsins Landið minn,
far út á torg og stræti og bjóða teimum inn!
Noyð hølt og blind at koma, til gloymd og særd tær vend,
og bind um opna sárið, til Harran hjartað bend.
6. Og vitsti tú, sum gongur og ikki kennir Guð,
hvør undurfull ein náði tær falla vil í lut,
um tú til Guð tær vendir við tíni trá og synd,
tú reinur gerst sum kavi í Lívsins droyralind.
7. Hvør dagur nærri Landinum ber meg søtt og trygt,
í Orðinum mær lovað er sæl ein endalygt;
tá skal við egnum eygum eg síggja Frelsaran,
og í ótaldum skara har syngja prís til Hann.


text:
Nýggjur stovnur - nýggjur samleiki
Tjóðsavnið er nýggjur stovnur, ið er samansettur av gomlu stovnunum Føroya Náttúrugripasavn og Føroya Fornminnissavn. Undir Søvnum Landsins vóru hesir stovnar skipaðir í deildir, sum Landsbókasavnið og Landsskjalasavnið eisini vóru partar av.
Hóast virksemið á Tjóðsavninum ikki er nýtt, so er samansetingin av náttúru og mentan á einum sjálvstøðugum stovni nýggj. Á nýggja stovninum varð skjótt tosa um, at neyðugt varð at finna ein nýggjan samleika bæði innanhýsis og úteftir.
Ein av stóru uppgávunum var at fáa ment ein grafiskan samleika til alt samskiftið úteftir. Heitt var á samskiftisfyritøkuna Savna um at veita okkum hjálp og vegleiðing í hesum arbeiði. Úrslitið gjørdist eitt nýtt navn og eitt nýtt búmerki. Gjøgnum alla tilgongdina vóru starvsfólkini við, og gjørdi hetta, at stór undirtøka varð fyri nýggja samleikanum á savninum.
Nú er so uppgáva okkara at fáa sligið navn og búmerki okkara fast í medvitið hjá Føroya fólki. Hetta verður gjørt á ymiskar mátar m.a. við tiltøkum, lýsingarátøkum, framsýningum og nýggjari heimasíðu.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Vegkantar.
November 21 , 2008Hoyrdi valkvøldi í milinum,at munurin millum vegir í Vestmanna og aðrastani var,at í Vestmanna høvdu vegirnir
ongar kantar.Vónandi tekur nívalda bygdaráði tað við í
ætlarnar fyri komandi skeiði.
Vindmyllur
November 21 , 2008Havi júst sæð at enn ein vindmylla er sett upp men havi ikki sæð nakra viðgerð av umsókn uppá slíka á bygdaráðsfundi. Er hettar ikki neyðugt?
Umsóknin er viðgjørd - sí niðanfyri:
Fundur í Teknisku Nevnd 16. september 2008:
Mál 5.
Umsóknir frá íbúgvum um loyvi til uppseting av vindmyllum.
J. nr. 2005-696: Eivind Olsen, j. nr. 2005-699: Leivur á Rógvi, j. nr. 2005-712: Páll Egilsnes.
Viðv. 5.
Nevndin mælir til at geva prinsippielt loyvi til at seta vindmyllur upp sambært leiðreglum frá Føroya Kommunufelag, og at tekniska deild framyvir avgreiðir umsóknirnar.
Bygdarráðsfundur 23. september 2008:
Mál 67
Tilmæli frá somu (Teknisku Nevnd) til umsóknir frá íbúgvum um loyvi til uppseting av vindmyllum.
Viðv. mál 67
Samtykt við 5 atkvøðum fyri og 1 ímóti.
Nýtt bygdarráð
November 21 , 2008Fyrst góða eydnu til øll tey valdu:)
Nú eri eg spentur uppá at síggja um vit fara at síggja mun. Her hugsi eg um skúlagøtur, leysar hundar, hestar og gæs. Eisini alt vatni, sum rennur allastaðni tá tað ælar, og kann verða vandamikið tá so frost kemur á.
Takk til LAF at tit fylgja við, men enn betri hevði verið um tit so løgdu myndir út tá ið ein tíð var fráliðin, soleiðis at vit kunnu síggja um nakað verður gjørt. Í Heygadali er nógv broytt síðan sosialurin var har fyrstuferð, eg segði ikki at alt var burtur, men har er nógv broytt.
Ein glaður vestmenningur, sum ætlar sær at vera glaður eisini framyvir.
Bigraradi
November 21 , 2008Í havn fara tey at skipa samgomgu er hon gjørd í vestmanna
skulu øll sum eru vald í samgonguna í vestmanna ella er minniluti og meiriluti
stakkals viðarlund
November 21 , 2008Nú eru vit aftur komin í november mánað, og aftur í ár hevur seyður frítt at fara inn í viðarlundina. Ófatiligt, at kommunan ikki vil seta hegnið upp aftur, sum bleiv slættað niður í samband við vegarbeiðið. Ikki er okkara viðarlund tann størsta og prýðiligasta, men tað er kanska ikki so løgið, tá ið støðan er sum hon er. Setið so hatta hegnið upp aftur, so at viðarlundin kann fáa frið.
Byggiloyvi á Bakkavegi
November 17 , 2008Eg skal við hesum loyva mær at gera onkrar viðmerkingar í sambandi við byggimálið á Bakkavegi 43.
Tað undrar meg almikið, at grannin (kærarin) til byggingina ikki sjálvur unnir øðrum somu sømdir sum hann sjálvur hevur fingið frá Vestmanna Kommunu. Sjálvur fekk hann loyvi til stóra umbygging (var eftir byggisamtyktini mett sum nýbygging!) av sethúsum sínum, sum hann stutt frammanundan hevði keypt. Hesi standa nevniliga eisini (enn) í miðstaðarøki, og hava ongar parkeringsbásar sum hann sjálvur vísir til at onnur skulu hava. Táverandi tekniski leiðarin hjá kommununi, mælti nevniliga frá at geva byggiloyvi til umbyggingina tí at byggisamtyktin heimilaði ikki slíkum, men her vóru menniskjalig atlit tikin til umsøkjaran, tí økið sum húsið stendur í skuldi eftirfylgjandi broytast til sethúsaøki - til fyrimuns fyri umsøkjaran. At sjálvt málið um verkstaðin, sum ikki kemur at darva nakran eftir mínari meining, kundi verið betur handfarið kann væl verða. Men hendan kæran er heilt burturvið. PS! Vestmanna Kommuna loysti eisini parkeringsviðurskiftini hjá kæraranum við nevnda parkeringsplássi.
Verður endin á hesum málinum sum kærarin vil hava tað, hevði tað verið áhugavert at vita hvussu nógv kæran kemur at kosta okkum skattaborgarum í Vestmanna.
Vinarliga
Hilbert Elisson, fyrrv. Tekniskur Leiðari
Byggiloyvi
November 17 , 2008Tað eru nøkur dømi um at Vestmanna Kommuna gevur loyvi til bygging á grundøkir alt ov nær hvørjum øðrum. Niðanfyri standandi er ikki eitt eindømi.
Vestmanna Kommuna: ansi eftir - her skal verða gott at verða fyri øll. Ella tímir ongin at koma her.
betong grundir
November 17 , 2008Nù kommunan frikkar og fjàlgar um bigdina. Kundi ikki kommunan fyngi fjerna tvar grundir sum hava stadi Iholvun gekki id àra tìggir og glan a eim à gerisvegi og ein ì ùtibøgi
Utiseti
Grundirnar standa har sambært góðkendum byggiloyvi, og kommunan kann ikki, uttan at endurgjald verður goldið, krevja tær burturbeindar.
Annars er givið fyribils loyvi til endurnýggjan av byggiloyvi til sethús á grundina við Gerðisveg.
Tøkk til LAF !
November 17 , 2008Hey, Vestmenningar !
Vil bara siga takk fyri at vit her í Vestmanna eiga eitt sovorið virkið Lokal Agenda Felag. Tit gerða eitt flott arbeiði, haldi áfram. Læt okkum bara fáa fleiri myndir, so at okkara komandi bygdaráð kann síggja hvat í liggur á lánið at gerða.
Tilukku til øll í vald vóru í býráði. Gott at tit gerða eina breiða samgongu. Eisini tøkk til tykkum í ikki vóru vald aftur - tykkara partur liggur ikki eftir.
Vh. Vælnøgdur borgari.
Heygadalur!
November 17 , 2008Nær eru hasar myndirnar tiknar av óruddinum inni í heygadali??
Tí har er meginparturin langtsíðan rudda!!
Byggiloyvi!
November 12 , 2008Um hatta byggiloyvi er givið uttan heimild í byggisamtykt ella bygdaskipan, og kommunan so bara broytir- tillagar byggisamtykt og bygdaskipan, hvør er so meiningin við at hava slíkar skipanir?
Vil tað so siga, at onkur borgari fær nei, og onkur annar ja, óansæð umstøður- so verða reglurnar bara "rættaðar til"?
Er hatta ikki at gera fordømi so, at kommunan framyvir mestsum ikki kann loyva sær at siga nøkrum nei. So kann hon jú ikki vísa til byggisamtykt- hon kann jú bara broytast!
Hvat var kært um? Vórðu atlit tikin fyri kærara?
Hví er opinleikin, ið ofta reypa verður um, ikki í hesum málið?
Hevði tað ikki verið eitt hugskot at lagt hatta málið út á heimasíðuna so, at fólk fær at vita, hvat hetta snýr seg um?
Kommunan broytir ikki byggisamtyktina ella bygdarskipanina fyri at tekkjast ávísum borgarum. Tá slíkar broytingar verða gjørdar, verða tær gjørdar alment, tvs. fyri allar borgarar. Í hesum førinum lá ein geiri av havnarlendi niðan við brekkuni til kaiøkið – helst var hetta ein leivd frá gamla fjørulutinum frá tíðini, áðrenn nýggja havnin varð gjørd. Hesin lutur kundi ikki brúkast til nakað ítøkiligt, sum hevði við havnaendamál at gera, og tí var tosað um møguleikan fyri antin at broyta miðstaðar- og havnarøki til sethúsaøki ella at víðka miðstaðarøkið við havnarøkinum. Her varð so samtykt at víðka miðstaðarøkið.
Kærararnir kærdu við støði í byggisamtyktini og um, at ætlaði bygningurin kom ov nær sethúsum teirra og hartil kom at taka útsýnið.
Kærunevndin tók støði í byggisamtyktini, og “samtykti tí at ganga kæruni á møti og at broyta avgerðina hjá Vestmanna Kommunu, tí at nevnda byggiloyvi hevur ikki heimild í byggisamtyktini fyri Vestmanna Kommunu.”
Málið sæst annars á heimasíðuni hjá Kærustovninum:
http://www.gov.fo/krs/avgerd/pdf/sak1093.pdf
Posthúsgøtan
November 11 , 2008Nær verður gøtuljósið í posthúsgøtuni tendra aftur?
Skúlin
November 11 , 2008Gott er at síggja, at tit vilja halda ognirnar hjá kommununi!
Skúlin er m.a. málaður í ár. Var tilboðið upp á skúlan, at mála tvær reisur ella einans ein umgang??
Tilboðið var uppá at mála skúlan tvær ferðir, og soleiðis er sambært upplýsingum eisini gjørt.
Rætting:
Sambært tilboðnum skuldi skúlin málast - einki stóð í tilboðnum um hvussu ofta. Skúlin er sambært umsjónarmonnunum málaður eina ferð, allur sum hann er, og í støðum, har týðuligt slit hevur verið at sæð, tvær ferðir.
Skúlin
November 11 , 2008Er skúlin málaður tveir fullar umgangir? Ella er skúlin plettaður ein umgang og málaður ein fullan umgang?
Rætting:
Sambært tilboðnum skuldi skúlin málast - einki stóð í tilboðnum um hvussu ofta. Skúlin er sambært umsjónarmonnunum málaður eina ferð, allur sum hann er, og í støðum, har týðuligt slit hevur verið at sæð, tvær ferðir.
Flag
November 10 , 2008Eg haldi ikki at tað er nóg gott at flagið fær loyvið til at liggja til onkuntíð "fyrsta dagin". Hevur kommunan ikki heimild til at beina tað onkra aðra staðni, fyri eigarans rokning, í tílikum føri.
Valið
November 07 , 2008Eg síggi, at fleiri hava spurt her inni á síðuni, um ikki onkur valfundur ella líknandi verður. Eg siti eisini sjálv sum eitt stórt spurnartekin, tí eg áni ikki, hvat hesi fólkini ætla at bjóða okkum.
Tað kann gott vera, at tað ikki er uppgávan hjá Vestmanna Kommunu at skipa fyri valfundum, men kundu tit um ikki annað gjørt hetta sum eina tænastu fyri okkum borgarar?
Fleiri av tykkum, sum sita í bygdarráðnum nú, bjóða tykkum eisini fram aftur, ætla tit heldur ikki at fortelja okkum, hvørjar ætlanir, tit hava?
Eg meini so við, valið verður komandi týsdag, og kortini svara tit tann 5. nov:"Man ikki onkur...". Í skrivandi stund er hóskvøld, og eg havi framvegis onki sæð ella hoyrt um nakað val. Havi fingið valkort, gamaní, men ivist stórliga í, hvat eg skal brúka tað til!!!
Mær vitandi hava ongir veruligir uppstillingarfundir og valfundir verið, síðan kvinnulistafólkini skipaðu fyri, so hetta eigur kanska at verða tikið sum ein ábending um, at neyðugt er at taka kvinnulistarnar upp aftur.
Jú, onkur hevur spurt, men tað er ikki ein uppgáva hjá kommununi at skipa fyri valfundum - hetta kundi jú eisini verið tikið skeivt upp, tí at fleiri av valevnunum í løtuni eru bygdarráðslimir.
Men, okkum vitandi, er faldari frá tí eina listanum komin í húsini í morgun (7. november), og annars ber altíð til at seta seg í samband við valevnini.
Vetrarfriðing hjá Festibøndum
November 07 , 2008Nú eru festibøndur her í bygdini farnir at stika sær stór innangarðs jarðarstykki inni, utta at hesi hava op, so seyður kann ganga frítt út og inn. Hetta kunnu privatir jarðareigarar ikki , uttan so, at goldið verður í dýrar dómar fyri vetrarfriðing. Eitt stórt jarðarstykkið inni á Fjørð er nýliga innistikað. Er hetta stykkið vetrarfriðað, ella er tað so, at festibóndir, sambart okkara avoldaðu jarðarlóg, kunnu gera júst sum teimum listir?
Sambært Búnaðarstovuni eru ognari og festari eins stillaðir yvirfyri Hagalógini, L. nr. 172 frá 18.05.1937 fyri Føroyar um hagastýri og røkt v.m. sum seinast broytt við Ll. nr. 82 frá 19.06.1990, og Girðingarlógini, L. nr. 171 frá 18.05.1937 fyri Føroyar um girðingar og friðing av lendi, sum seinast broytt við Ll. nr. 30 frá 17.03.1951, og sambært Búnaðarstovuni kenna tey einki til, at festibøndur hava fingið loyvi til at innistika jarðarstykki Inni á Fjørð.
Heitt er annars á Hegnsýnisnevndina um at kanna málið.
Fiskastykkid
November 07 , 2008Ja um kommunan yvirtekur, so verür fiskastikkid heilt sikkurt sett í tipp topp stand, sum so nógv annad í bygdini
Ymiskt
November 07 , 2008Góðan dag.
Eg kundi hugsa mær at fingið at vita um og nær vegir og annað verður gjørt liðugt, her hugsi eg um kantsteinar fram við vegnum millum annað uppi í tí nýggju útstykkingini uppi í Vestri.
Eisini haldi eg, at tað kundi verði eitt gott hugskot, at tikið eitt av teimun grundstykkinum íð ikki er selt, og gjørt tað um til ein sparkivøll til øll børnini í búgva har uppi, og bygt spæliplássið uppaftur har sum tað er.
Eg ivist ikki í at pápar vildu hjálpt til at fingið hettar arb. gjørt, um kommunan ikki hevur tíð.
Í ætlanini um at gera spæliplássið við Heygalíð í stand, er eisini ætlanin at gera ein sparkivøll.
Flag
November 07 , 2008Veit ikki hvør eigur hasar plattanar við flag á ið liggja uppi í doktarabrekkuni, men kann Vestmanna kommuna fáa hesar fluttar ella biða eigaran flyta teir. I morgum mundi veri heilt galið, eg skuldi koyra oman ið gjøgnum brekkuna, og í tí eg skal draga oman kemur ein annar bilur niðan, og hann kann ikki snara heilt inn í svingi tí har liggur flagi, so eg má snara undan upp á gongubreytuna, og í sama mundi kemur eitt bara undan ovara enda av garðinum hjá doktaranum, tað var sek frá at eg ikki kom at kleima hetta barn í millum bil mín og betonggarðin.
So áðren tað er ov seint.
Vinarliga, annars ein væl nøgdur borgari.
Val.
November 05 , 2008Munnu tey,ið hava stilla seg upp,ætla at gera nakað,um tey
vera vald í bygdaráði?
Fiskastykkið
November 05 , 2008Ber ikki til at fáa okkurt gjørt við fiskasykkið í samstarvi við SEV - Hóast alt er tað ein partur av Vestmanna søgu.
Handil ?
November 04 , 2008Nær kemur ein handil niðan á Hornaveg ella her uppi ? Tá eg baki kaku mangli eg so ofta ger ella okkurt annað :( So um ein handil hevði verði her uppi, so hevði eg bara kunna fari at keypt her. !
Tú sigur tað, sum er :-)
Áheitanin hervið givin víðari.
Fiskastykkið á Fitjunum
November 03 , 2008Hvør eigur fiskastykkið á Fitjunum?? - eg haldi tað skuldi verið varðveitt, men sum nú er stendur tað til at fara í hundarnar. Ber ikki til at gera okkurt við hettar og eg haldi heldur ikki at tað sær út til at verða serliga kostnaðarmikið
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
- Tíðindi, mentan og ítróttur
Fíggjarnevndin viðger meirjáttanir fríggjadagin
Ikki fyrr enn fríggjadagin fer Fíggjarnevndin at viðgera fíggjarnevndarskjølini frá landsstýrinum.
Nevndin fekk skjølini mánadagin, men forkvinnan í nevndini, Ruth Vang, hevur verið uttanlands.
Landssjúkrahúsið biður Fíggjarnevndina um tíggju milliónir krónur afturat alt fyri eitt.
Fram er komið, at Landsjúkrahúsið hevur brúk fyri 21 milliónum krónum fyri at fáa játtanina í ár at halda.
Nakað er funnið við sparingum, men enn vanta tíggju milliónir krónur, sum Fíggjarnevndin nú er biðin um.
Semingsstovnurin
Hitt fíggjarnevndarskjalið er um 300.000 kr. til Semingsstovnin, tí semingsmenninir hava so nógv at gera í ár.
Játtanin í ár er annars 400.000 kr.
Mælt verður til í fíggjarnevndarskjalinum, at tær 300.000 kr. verða tiknar frá Gjaldstovuni, sum tolir at missa pengarnar, tí tað dregur út at seta samskipara til Keypsportalin, sigur Fíggjarmálaráðið.
Formansskapurin í løgtinginum hevur fund í morgin um millum annað fíggjarætlanina hjá løgtinginum í 2019.
Sí eisini


text:
Bogi Bech Jensen um vindorku
Í september mánað í ár kom út nýggj bók, skrivað av 16 serfrøðingum í orku og orkupolitikki.
Bogi Bech Jensen, professari í orkuverkfrøði á Náttúruvísindadeildini á Fróðskaparsetri Føroya, hevur saman við Tore Undeland, professara á Norwegian University of Science and Technology (NTNU) í Noregi, skrivað ein kapittul í júst útkomnu bókini “The Political Economy of Renewable Energy and Energy Security – Common Challenges and National Responses in Japan, China and Northern Europe”, sum er givin út av Palgrave Macmillan í Bretlandi.
Bókin er skriva av 16 høvundum úr Danmark, Noregi, Onglandi, Japan, Kina og Føroyum, sum eru leiðandi serfrøðingum innan orku og orkupolitikk. Bogi Bech Jensen hevur skrivað kapittulin um vindorku, sum er økið, Bogi hevur arbeitt mest við seinastu árini.
Bókin er ritstjórnað av Espen Moe, lektara á NTNU, og Paul Midford, professara á NTNU.
Les meira um bókina her
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Netbankin
Ókeypis - bæði at stovna og hava
Netbankatrygd
Eingin keta er sterkari enn veikasta liðið, so ansa eftir, at tín telda ikki verður veikasta liðið.
Tú hevur ábyrgdina av tíni egnu teldu.
Peningastovnarnir dagføra áhaldandi sínar telduskipanir fyri at verja okkum øll ímóti teldusníkum, dagførir tú tína teldu? Eingin keta er sterkari enn veikasta liðið, so ansa eftir, at tín telda ikki verður veikasta liðið.
Her sært tú, hvussu tú tryggjar teg ímóti netbanka-innbrotum:
- Nýt eitt antivirusforrit, sum verður dagført sjálvirkandi og altíð er virkið
- Trygdardagføringar til telduna skulu altíð setast í verk. Nýt dagført forrit av Java, Adobe Flash Player, Adobe Acrobat Reader
- Nýt ein persónligan firewall á telduni
- Trýst ikki á leinkjur og lat ikki viðfestar fílur upp, sum tú fært umvegis teldupost, um tú ikki veitst, hvør sendarin er
- Kanna tínar kontur javnan. Set teg í samband við tín peningastovn beinanvegin, um okkurt er skeivt
- Hevur tú illgruna um at virus er á telduni, so skalt tú bíða við at brúka netbankan, til trupulleikin er loystur
- Ver sera varin við at lata tínar persónligu upplýsingar umvegis netið – t.d. í telduposti ella umvegis onkra heimasíðu
- Tak bert niður forrit frá netinum, sum eru frá álítandi keldum og heimasíðum
- Ansa væl eftir tínum loyniorðum. Tey skulu vera torfør at gita. Nýt tí ikki føðingardag og annað slíkt sum loyniorð
Vinnunetbankin enn tryggari
Herfyri var ein vinnukundi í einum føroyskum peningastovni fyri netbankainnbroti. Tískil hava føroysku peningastovnarnir avrátt at seta tiltøk í verk, ið skulu økja um netbankatrygdina. Ein avleiðing av hesum er, at vanliga mannagongdin í sambandi við flytingar í netbankanum verður broytt.
Les meira um broyttu mannagongdina, við at trýsta á eina av leinkjunum niðanfyri.
- Fyritøkur við fleiri Netbanka brúkarum
- Fyritøkur við einum brúkara ella bert A brúkarum
Vinnunetbankin enn tryggari
Spurningar til Netbanka trygd?
Hevur tú spurningar til trygdina í Netbankanum, so kanst tú lesa um nakrar av møguleikunum tú hevur fyri at tryggja tær Netbankan her á síðunu.
Er eitt hvørt, sum vit kunnu hjálpa tær við, so ert tú vælkomin at seta teg í samband við okkum, og vit vegleiða tær.


text:
Sum lesandi havi eg eina ótrúliga fríheit. At hava møguleikan, sjálv at avgera hvussu eg velji at brúka mína tíð, er pent sagt fantastiskt. Á sálarfrøði útbúgvingini í Aarhus hava vit sera lítið av undirvísing. Yvir tey trý semestrini eg havi verið her, so hevur miðaltalið av undirvísingartímum verið 9 tímar um vikuna. So sum sagt, so er nógv tíð á degnum, sum eg sjálv kann leggja til rættis.
Og jú, ein av orsøkunum til at vit hava so lítið av undirvísing, er sjálvsagt tí at vit hava nógv at lesa. Tað er ikki bara sum at siga tað, at taka í nakkan á sær sjálvum og fara á bókasavnið at lesa hvønn dag. Men so leingi man onkursvegna fær tað gjørt, so er fínt. Mær er eisini fortalt at ongin klárar at lesa alt pensum. So tað uggi eg meg við, tí tað klári eg heldur ikki.
Útyvir at hava lítið av undirvísing, so hava vit einans skrivligar royndir. Hetta ger tað ikki so stressandi, tí hóast mær altíð hevur dámað munnligar royndir, so er tað bara øðrvísi tá tað er á einum øðrum málið og einum hægri støði, so skrivligar royndir í hesum samanhangi passa mær fínt.
Nú komi eg til tað besta.. Vit hava sympulten frí í allan januar. Eg havi eina roynd 16 des og eina 4 jan og sooo er tað jólaferia til mín. Hóast hetta kann tykjast óintresant í desembur mánaða, so haldi eg ikki at tað er so galið. Av tí at alt er so hugnaligt í desembur, so brúki eg tað sum motivatión til at skunda mær at lesa, fyri so at kunna hugna mær aftaná.
Tá januar mánaði so kemur er tíð til ALT! og tá eg sigi alt, meini eg at feeeerðast! Eg elski at ferðast, síggja nýggjar mentanir og vitja nýggj støð. Eg hugsi at “nær fari eg aftur at hava frí í ein heilan mána??” Jú kanska hvørt ár imeðan eg lesi, men hetta er ikki nakað sum ber til hjá teimum flestu. Hetta verður í hvussu er ikki nakað eg fari at hava møguleika til tá eg komi út á arbeiðsmarknaðin. So við hesum møguleikanum framman fyri mær, er onki annað at gera enn at taka av! Og tað gjørdi eg í seinastu viku, tá eg og tvær vinkonur bíløgdu okkum eina ferð laaangt burtur.
Hvar leiðin gongur, fortelji eg næstu ferð!
Eg kann siga so mikið, at á myndini eri eg júst komin heim frá læknanum, aftaná eg var blivin vaccinera. (Hetta var fyrstu ferð, sum eg minnist, at eg eri blivin vaccinerað. Eg var bebbarædd og trúði at eg fór at svíma, men tað veit denn, hetta hevði ikki nógv uppá seg og eg geri tað gleðiliga aftur).
M&K


text:
Ungmannafelagið Virkið eigur stór felagshús mitt í bygdini á Sandi. Ungmannafelagshúsið verður brúkt til almenn sum privat tiltøk: Brúdleyp, fundir, seturskúlar osv.
Felagið sjálvt skipar fyri veitslum og dansi, bingo, sjónleiki, føstulávintshaldi og tí tiltikna føstuskemtinum.
Øll yvir 14 ár kunnu tekna seg sum limir. Skriva til Virkið á Facebook HER.
Ella vend tær til nevndina:
Bjarki Henriksen, formaður, tlf. 220928
Eyðvør Dam Clementsen, næstformaður
Katrin Petersen, skrivari
Lilian Clementsen, kassameistari
Kristianna Koytu Nicolajsen
Vil tú leiga høli í húsunum, set teg í samband við Sandoyar Kunningarstovu, tlf. 222078
Ungmannafelagið Virkið var stovnað í 1923, og húsið varð bygt í 1953.


text:
Útbúgving fyri øll og lívlong læra • Barnagarður og forskúli • Fólkaskúli • Eftirskúli og háskúlar • Miðnámsskúlar • Musikkskúli • Altjóða lærdómssetur • Gransking og altjóða samstarv
Útbúgving fyri øll og lívlong læra
Hugurin, førleikin og vitanin hjá einstaka menniskjanum eru grundvøllurin í einum og hvørjum samfelag. Útbúgving er ikki longur eitt avmarkað tíðarskeið á lívsleiðini, men fevnir um alt lívið – í arbeiði sum í frítíð. Umráðandi er, at vit síggja førleikamenning og útbúgving sum ein samanrunnan part av arbeiðslívinum.
Vit seta okkum sum mál at bjóða fólki okkara fremstu møguleikar at menna og útbúgva seg á fjølbroyttan hátt – uttan mun til fortreytir og lívsval. Øll eiga rætt til ókeypis útbúgving í Føroyum frá fólkaskúla um miðnám til hægri skúlar.
Allar okkara útbúgvingarskipanir frá barnagørðum til fólkaskúla, miðnámsskúlar og framhaldsútbúgvingar eiga at byggja á fólkaræðisligan grundvøll, har børn, ung og vaksin fáa høvi at vera virknir luttakarar, bæði við at skapa sítt egna lív og at skapa samfelagið, og verða eggjað til luttøku, samstarv og medvit um burðardygd og altjóða ábyrgd.
Barnagarðurin og skúlin skulu geva børnum og ungum møguleikar at menna síni skapandi evni, sum styrkir teirra samleika, sjálvsvirðing og sjálvskenslu. Teir eiga at birta upp undir evnini hjá børnunum og teimum ungu at taka sær av egnum viðurskiftum á virðiligan og samstarvandi hátt.
Undirstøði skúlans eigur at hvíla á upplýsing, fólkaræði og siðsemi og skal kjølfesta ungdómin til landið. Ein sterkur samleiki er fortreyt fyri at skilja og virða seg sjálvan og onnur fólkasløg og at mennast saman við teimum. Medvit um tjóðarbygging, samfelagsmenning og fólkaræði, og um at Føroyar eru lutur av heimssamfelagnum, eigur at síggjast aftur ígjøgnum alt skúlaverkið.
Útbúgvingarskipanin skal hava sterkar røtur í føroyska samfelagnum, í vinnuni, almennu stovnunum og mentanarliga umhvørvinum, og samstarva neyvt við hesi.
Undirvísingar- og frálærutilfar á føroyskum skulu miðvíst mennast á øllum undirvísingar- og skúlastigum, og fremstu amboð skulu útvegast og samskipast gjøgnum stovnin NÁM.
Tjóðveldi vil
- Barnagarðar og skúlar skulu skapa rúmd og lærumøguleikar fyri øll børn og ung.
- Børn og ung við serligum avbjóðingum fáa fjølbroyttar møguleikar at mennast.
- Øll útbúgvingarskipanin skal hanga saman, so tað ber til at byggja víðari á øll útbúgvingarstig.
- Umfatandi íløgur verða gjørdar í hægri útbúgving og gransking saman við miðvísari endurskoðan og samskipan av undirvísingar- og granskingarøkinum.
- Skipað samstarv skal vera millum skúla og samfelag í undirvísing, verkætlanum og vegleiðing.
- Frálærutilfar á føroyskum verður miðvíst ment og samskipað á øllum skúlastigum.
- NÁM – sum hevur verið fyri munandi niðurskurði í fleiri ár – skal hava nógv hægri játtan og umstøður at útvega føroyskt undirvísingartilfar við fjølbroyttum amboðum og miðlum.
Barnagarðar og forskúli
Barnagarðar eru mentanarstovnar á sama hátt sum fólkaskúlar, har børnini skulu fáa fjølbroyttar menningar- og mentanarligar avbjóðingar og møguleikar. Øll børn eiga at fáa møguleika at koma í barnagarð fram til skúlaaldur. Ein partur av barnagarðsuppihaldinum eigur at vera ókeypis eins og onnur skúlagongd.
Barnagarðar skulu menna og menta børnini, og innihaldið í barnagørðunum skal byggja á eina heildarfatan av barninum, har umsorgan, spæl og læra eru týdningarmiklir tættir, sum byggja á rættindi hjá børnum at hava medávirkan á egið lív.
Tjóðveldi vil
- Virksemið í barnagørðum byggir á virðisgrundarlag, sum er ásett í viðkomandi lóggávu og við atliti at altjóða Barnarættindasáttmálanum.
- Virksemið hjá barnagørðum skal hava eyðkennini: Virðing og ábyrgd fyri okkara felags tilfeingi, umhvørvi, náttúru, mentan, lívi og heilsu.
- Børnini skulu hava rætt og møguleika at menna síni skapandi evni.
- Javnstøða í mun til kyn, aldur, minnilutar o.s.fr eigur at síggjast aftur í øllum virksemi í barnagørðum.
- Kommunur skulu veita øllum børnum frá eitt til tvey ára aldri til skúlaaldur møguleika at ganga í barnagarði.
- Kommunur kunnu bjóða eitt forskúlatilboð.
- Námsfrøðiliga støðið á dagstovnum verður ment, m.a. við at skipa serstaka útbúgving og eftirútbúgving fyri dagstovnanámsfrøðingar.
Fólkaskúlin
Fólkaskúlin skal støðugt nútímansgerast og mennast. Hugburðurin skal broytast, og heldur enn at børn skulu vera ”skúlaklár,” eigur skúlin at vera til reiðar at taka ímóti øllum børnum. Hugtakið “skúlin fyri øll” skal koma inn í øll skúlalið, so børn og ung við serligum avbjóðingum fáa eins góðar møguleikar fyri dygdargóðari skúlagongd.
Fyri at tryggja samanhangandi útbúgvingargongd og dygdargott útbúgvingarstøði skal verða miðað ímóti einum alsamt tættari samstarvi millum stigini í skúlaskipanini og fakfólk teirra – t.e. barnagarðar, fólkaskúlar, miðnámsskúlar og hægri skúlar.
Læraraútbúgvingin og eftirútbúgving skulu eftirmetast og mennast við serligum atliti til at styrkja fjølbroyttar sergreinir og vallærugreinir og møguleikarnar hjá lærarum at útinna sínar fakligu, pedagogisku og sosialu uppgávur.
Tjóðveldi vil
- Fólkaskúlalógin skal endurskoðast og seta meira yvirskipað mál. Heldur enn sterka miðstýring skulu skúlar, skúlaleiðarar og lærarar hava størri frælsi og ábyrgd at menna skúlarnar og útinna høvuðsmálini í fólkaskúlalógini á fjølbroyttan hátt.
- Hægri útbúgving sum skúlaleiðari verður skipað.
- Spurningastýrd undirvísing, evnislæra og verkætlanararbeiði, har næmingarnir sjálvir leita sær vitan og amboð, verður framhaldandi styrkt.
- Sernámsfrøðilig ráðgeving og skúlatilboð til børn við ymsum avbjóðingum skulu styrkjast.
- Alt undirvísingartilfar í fólkaskúlanum skal vera á føroyskum.
- Málsligir førleikar eru avgerandi hjá fólki í smátjóðum. Fjølbroyttari tilboð um undirvísing í heimsmálum í framhaldsdeildini skulu skipast, og avgerðirnar um eitt nú at strika týskt sum lærugrein skal endurmetast.
- List, kreativitetur og rørsla fáa stóra rúmd sum serstakar lærugreinir og sum partur av undirvísingini í øllum lærugreinum, so kreativu evnini og hugurin til skúlan verða ment.
- Greitt ábyrgdarbýti skal vera millum land og kommunur viðvíkjandi fólkaskúlanum. Landið skal tryggja, at fólkaskúlalógin verður yvirhildin, og at øll børn í landinum fáa javnbjóðis tilboð.
- Landið skal skapa politikk á økinum, kveikja og geva skúlunum íblástur, meðan skúlarnir hava frælsi at útinna lógina og málini á sín egna hátt.
- Fólkaskúlin verður skipaður í størri samstarvseindir, so allir næmingar kring landið fáa tilboð um fjølbroytta undirvísing og ágóðan av størri sosialum samspæli.
Eftirskúli og háskúlar
Vaksandi tal av ungum leitar sær uttanlands til eftirskúlatilboð og háskúlatilboð. Tað hevur skund at fáa sett á stovn eftirskúla og útbyggja háskúlar í Føroyum, bæði til føroysk ung og til ungdóm uttanlands, sum kann hugsast at koma higar á eftirskúla ella háskúla, eitt nú børn hjá føroyingum uttanlands. Eins og í fólkaskúlanum er grundarlag eftirskúlans upplýsing, fólkaræði, siðsemi og at kjølfesta ungdómin í landinum.
Tjóðveldi vil
- At eftirskúli sum skjótast verður settur á stovn.
- At eftirskúlatilboð eisini verða gjørd, sum eru miðað til næmingar úr útnorðurlondunum Grønlandi og Íslandi og úr Norðurlondum.
- Umframt kravdar lærugreinir skal møguleiki vera fyri at velja seg inn á ymsar breytir, eitt nú ítrótt, list, tónleik, tilfeingi, náttúru o.s.fr.
- Íverksetan eigur at verða felagsfak á eftirskúlum og háskúlum, so hugurin at nýta skapandi evnini verður styrktur.
- Land, kommunur og skúlagjøld fíggja eftirskúlan.
- Føroya Fólkaháskúli verður styrktur, og háskúlavirksemi kann skipast kring landið – innan list, ítrótt, handverk o.a.
Miðnámsskúlar
Samfeløg kring heimin og altjóða treytir seta alsamt størri krøv til dygdargott útbúgvingarstøði. Hugtøk sum lívlong læra og førleikamenning eru avgerandi hjá hvørjum einstøkum til tess at gagnnýta síni evnir og hava frælsi at velja sína lívsleið.
Miðnámsskúlar eru útbúgvingarnar eftir fólkaskúlan fyri tey 16-19 ára gomlu og fyri onnur, ið vilja taka førleikagevandi eftirútbúgving. Miðnámsútbúgvingarnar eru bæði yrkisrættaðar og próvgevandi og alment fyrireikandi og førleikagevandi til víðari lestur. Allar útbúgvingar, bæði yrkisrættaðar og alment fyrireikandi, skulu hava grundleggjandi, kravdar lærugreinir á ymsum støði og stigum og síni serfak og vallærugreinir. Og allar útbúgvingar skulu geva førleika til at fara undir víðari útbúgving og leggja afturat við alment førleikagevandi fakum á ymsu stigunum.
Miðnámsskúlaskipanin skal geva øllum næmingum møguleikan at velja fjølbroyttar breytir og seta sína útbúgving saman eftir tørvi og ynski.
Tjóðveldi vil
- Seta málið, at í Føroyum skulu í framtíðini øll ung í einum árgangi hava eina miðnámsútbúgving.
- Miðnámsøkið verður skipað í deplar kring landið, har gjørligt verður at bjóða tær ymsu útbúgvingarnar og breytirnar út eftir tørvi.
- Fleiri fjølbroyttar breytir verða mentar og styrktar.
- Skipaðar verða fleiri styttri yrkisrættaðar útbúgvingar, sum geva atgongd til hægri útbúgvingar í eitt nú matvøru, matgerð, heilsufrøði, búskap, sølu, handil, sniðgeving og innan byggi- og tekniska økið.
Musikkskúli
Tjóðveldi vil styrkja Musikkskúlan, so hesin hevur møguleikar at bjóða børnum og ungum dygdargóða frálæru í tónleiki frá barnagarði til miðnám.
Tjóðveldi vil
- Musikkskúla-Miðnám skal mennast og miðvíst styrkjast sum grundarsteinurin í fyrireikingini til víðari lestur í tónleiki.
- Tað skal bera til hjá næmingum at sameina lestur á Musikkskúla-Miðnámi við annan miðnámslestur.
- Skipast skal fyri lestri á bachelor-stigi í tónleiki í samstarvi millum Musikkskúlan og Fróðskaparsetrið.
- Stuðul verður latin, so Musikkskúlin í mestan mun kann brúka føroyskt tilfar til undirvísing í tónleiki.
Hægri skúlar og altjóða lærdómssetur
Nógv orka skal leggjast í at styrkja og økja um útbúgvingartilboðini á hægri lærustovnum okkara, so nógv fleiri fara undir lestur í Føroyum. Tað skal vera ein veruligur valmøguleiki hjá føroyskum ungdómi at taka partar av ella heilar útbúgvingar í Føroyum. Talan kann vera um stakgreinir, bachelor, master og Ph.D-útbúgvingar.
Fróðskaparsetrið skal støðugt menna granskingargrundaðar útbúgvingar, so tær lúka altjóða ásetingar og kunnu setast saman við útbúgvingum á øðrum universitetum. Tað skal vera møguligt og áhugavert hjá útlendingum at útbúgva seg á Fróðskaparsetri Føroya.
Eitt veruligt lestrarumhvørvi við lestraríbúðum og fjølbroyttum virksemi kring okkara altjóða lærdómssetur skal miðvíst útbyggjast.
Tann fakligi førleikin á søvnum og stovnum og í privatum fyritøkum skal gerast inngrógvin partur av undirvísing og gransking á hægru lærustovnunum.
Tjóðveldi vil
Høg mál verða sett um at útbyggja hægri útbúgvingar, har okkara altjóða lærdómssetur í Føroyum kann gerast ein høvuðsdrívmegi í samfelagsmenningini, og vit samstundis kunnu skipa eina veruliga útbúgvingarvinnu.
Fróðskaparsetur Føroya skal fáa høvi at menna serlig høvuðsmál innan altjóða útbúgving og gransking. Eitt nú kann tilfeingi í breiðari merking gerast eitt høvuðsøki, sum tvørturum nógv fak og gransking kann viðgera burðardygga tilfeingisumsiting og nýtslu, tilfeingisrætt, tilfeingisbúskap, varandi orku, sosialar og mentanarligar spurningar í tilfeingisnýtslu o.s.fr.
- Skipaður verður ein altjóða maritimur útbúgvingardepil.
- Útbúgvingarnar á Vinnuháskúlanum verða fluttar upp á bachelor-stig. Møguleiki skal eisini vera at taka eina vinnuútbúgving eftir verandi skipan.
- Fróðskaparsetrið skal menna eina listaútbúgving, og byrjað verður við støðisári í list.
- Møguleikar fyri fjarlestri skulu økjast.
- Fjarlesturslesandi skulu hava møguleika at fáa lestrarstuðul.
- Lestrarstuðul skal framhaldandi veitast at eggja ungum at útbúgva seg allastaðni í heimi.
- Lestrarvegleiðingin og Altjóða Skrivstovan skal støðugt styrkjast, so lestrarhugað fáa holla vegleiðing um útbúgvingar- og stuðulsmøguleikar í Føroyum og uttanlands.
- Tryggjast skal, at føroyska útbúgvingarskipanin er á altjóða stigi.
- Beinleiðis avtalur skulu gerast við onnur lond og útbúgvingarstovnar um hægri útbúgvingar.
Gransking og altjóða samstarv
Gransking og menning geva samfelagsmenning og búskaparvøkstur. Gransking er fortreytin fyri hægri útbúgving, og vit eiga at raðfesta ta gransking, sum hevur týdning fyri samfelagið. Gransking, menning og vitanarstørv eru altavgerandi tættir í at venda gongdini við fólkaminking. Nakrar av teimum vinnum, ið eru í framgongd – og har serliga kvinnur dragast at – eru tær listarligu og kreativu vinnurnar innan sniðgeving, biotøkni, heilsufrøði og kunningartøkni. Tí eigur serlig áherðsla at verða løgd á hesi øki, tá um stuðul til gransking og menning ræður.
Tjóðveldi vil
- Tað almenna skal tryggja støðuga fígging til gransking og menning, sum fylgir ásetingunum hjá OECD um býti millum alment og privat fíggjaða gransking.
- Hægru lærustovnarnir, saman við øðrum granskingarstovnum og vinnulívi, skulu skapa eitt sterkt umhvørvi fyri gransking innan nøkur kjarnuøki, eitt nú náttúru, tilfeingi og tøkni; føroyskt mál, søgu og mentan; heilsu; list og nýmenning; burðardygga samfelagsmenning; orku.
- Granskarar hjá Søvnum Landsins og øðrum almennum granskingarstovnum eiga at hava undirvísingarskyldu á Setrinum.
- Hagstovan skal fáa til vega regluliga dagførd tøl fyri, hvussu nógvan pening samfelagið brúkar til gransking og menning.
- Føroyar skulu framhaldandi verða partur av evropeiskum granskingarsamstarvi.
- Gjørdar verða norðurlendskar og aðrar altjóða avtalur at góðkenna føroyskar útbúgvingarmyndugleikar sum próvmyndugleika til starvs- og útbúgvingarførleika um allan heim.
- Samstarvið skal styrkjast við aðrar smátjóðir um gransking og at menna útbúgvingar, ið hava serligt atlit at smátjóðum.


text:
Orð og lag: O.A. Lambert og Johnnie Hope
Týtt: Øssur Berghamar
1. Á Golgata, har Jesus leið deyðan fyri meg,
hann gav sítt lív so heilagt, og friðin eigi eg.
Nú syngi eg um hann, sum drakk ta beisku skál,
so eg fekk Kristi kærleik í mína sál.
Niðurlag: Eg havi Kristi kærleik í míni sál,
:,: í míni sál, :,:
og hann er øll mín gleði, mítt lív, mítt mál,
tí hann livir jú í míni sál.
2. Og um teg syndin freistar, og veikur tú tá ert
tá minst, hans eyga vakir, hann veit um tað, tú gert.
Á, bið hann tá um kraft, er gøtan myrk og hál,
so kennir tú hans kærleik í tíni sál.


text:
Mín kæra sókn eg kvøðu beri tær.....!
Gott vikuskifti, við kvøðu til sóknina...!
20. sept. 2013 var Barnaútvarpið hjá Kvf og vitjaði í Hvalvík.
Í samband við Mentunardagarnir hjá Sunda kommunu høvdu vit valt, at læra børnini at syngja sangin, sum Eyðin Hansen, sáli, skrivaði til sóknina í 1993.
Børnini framførdu sangin á skúlaloftinum og hópin av fólkið var og lýddi á og sóu verkætlanirnar sum børnini høvdu arbeitt við.
Loksins hevur tað eydnast okkum, at fingið sangin sendandi frá Kvf. ( Takk fyri hjálpina, Høgni Fagraberg! )
Sett saman, myndatøka, youtube og lagt út á heimasíðuna: Jákup Thøgersen.
Við hesum ynskja vit øllum sóknarbørnum eitt gott vikuskifti!
[youtube=http://www.youtube.com/watch?v=xWbWChYCc7w]


text:
búgva - gista
Torført tykist hjá flestum at halda hesum báðum orðum sundur. Hitt fyrra otar seg inn á hitt seinna og hóttir við at gloypa tí heilt. At búgva er at hava fastan bústað, at gista er at halda til onkustaðni stutta tíð, at vera gestur, sum í orðinum liggur. Tí er tað ikki í samljóði við góðan gamlan málburð at siga t.d. "Eg búgvi á hasum hotellinum." Heldur átti at verið sagt: "Eg gisti á hasum hotellinum". Gevið gætur, at tílíkt hús verður eisini nevnt gistingarhús á føroyskum.
skaði
Í útvarpstíðindum ljóðaði, at tveir løgreglumenn "komu til skaða". Hetta er danskt ''at komme til skade", beinleiðis týtt. Í føroyskum eitur tað at fáa skaða, at meiða seg, meiðsla seg og ivaleyst annað við. Tann, ið las tíðindini, segði a'ið sum i [ski:a], ein framburður, sum hevur hoyrt til barnamál í syðra helmingi á landinum, men nú ger hann meira og meira vart við seg hjá tilkomnum. Annar útvarpsmaður bar dagar fram sum [di:ar]. Her er at vera ansin og royna at bera a'ið fram sum eitt opið e; verður tað ikki gjørt, fara vit eitt nú ikki at hoyra mun á orðunum higarog hagar, og tað fær illa verið annað enn ein missur fyri málið.
halda - ikki "yvirhalda"
Tað ræður um hjá teimum, ið skulu bera fólkinum tíðindi, at tey duga at skilja millum útlendskt og føroyskt, men ymist er, hvussu tað eydnast. Ofta, alt ov ofta, sníkir tað fremmanda seg inn. Nú ein dagin varð talað um at "yvirhalda" friðarætlan. Hetta er eyðvitað einki uttan danskt "overholde". Á føroyskum er nóg mikið at siga at halda friðarætlanina.
á fundi
Fyrisetingar er tíðum ivi um, og ikki bøtir um, tá ið útlendskt árin er uppií. Sambært útvarpstíðindum fyri stuttum skuldi eitthvørt vera sagt "undir fundinum". Hetta er so rangvørgt, at undranarvert er, at tað fær komið manni í huga og munn. Rætta fyrisetingin er á: tað varð sagt á fundinum. Tú fert á fund, ella eisini til fundar.
"spalta'' - teigur
Tað er vanligt, at orð fáa nýggja og víðkaða merking. Tey ráð hava ofta verið nýtt í málrøktini at geva orðum, sum fyrr vóru í málinum, nýggja myndkenda merking, tá ið nýtt fyribrigdi kom fyri, ið kravdi at orða á føroyskum. Soleiðis man tað hava verið at kalla frá fyrstu stund, sum farið var at skriva føroyskt, at tær leingjur, sum blaðsíða verður býtt sundur í, vórðu kallaðar teigar. Myndin er eyðsæð: vit síggja eitt føroyskt teigalendi fyri okkum. Ivaleyst kann hugskotið eisini vera komið úr nýnorskum ella landsmáli, sum tað tá æt, har verður sama orðið nýtt. Um blaðsíðu, sum hevur tveir teigar, verður sagt, at hon er tvíteigað. Spell er, at í seinastuni er orðið "spalta" farið at gera um seg í føroyskum blaðgreinum. Tað átti ikki at verið neyðugt, tá ið vit eiga so gott orð frammanundan.Skoytt kann verða uppí, at í teldumáli hevur verið skotið upp, at tað sum á útlendskum eitur tabulator á føroyskum hóskandi kann eita teigari.Tabulere kann soleiðis eita at teiga.
Raðtøl
Fyrstur, fyrsti. Hesir báðir formar eru til í bæði sterkari og veikari bending, alt eftir tí ið samanhangið krevur. Annar var upprunaliga sterkt bent í øllum føllum, men í nýføroyskum ber til at siga t.d. aðru ferð í hvønnfalli (í gomlum máli var tað aðra ferð). Triði (hvønnfall triðja),fjórði, fimti og uppeftir er alt bert veikt bent. Tí var tað mismæli, tá ið sagt varð um mann, at hann var "fimtur" í atkvøðutali. Har fær tað ikki verið annað enn fimti (hin/tann fimti).
leka
Sterkt bend sagnorð eru ikki altíð so løtt at fáast við. Orðið leka eitur lóku í flt. tátíð og ikki "luku", sum hoyrdist herfyri. Til samanburðar kann verða nevnt, at drepa í flt. tátíð fyrr varð bent drópu, og onkur man enn halda upp á ta bendingina, men vanliga sniðið er nú drupu. Men hetta loyvir kortini ikki tátíðarformin ''luku"!
Áherðing
Í orðafellum kann skeiv áherðing vera sera villandi. Tíverri er sera vanligt at hoyra, at herðingin kemur á skeivt orð í upplestri. Hetta er helst, tá ið tann ið lesur, hevur ikki givið sær nóg góðar stundir at fyrireika seg. Í tílíkum føri er hent at hava blýant í hond og seta merki við tað orðið, ið skal bera tyngdina. Herfyri tók onkur soleiðis til: "tað ber til at vera her", átti at verið "tað ber til at vera her". Onnur dømi: "…bað hann leypa fyri seyðin", átti at verið: "…bað hann leypa fyri seyðin". "Hann setti á steinin at bera", átti at verið: "Hann setti á steinin…".Í hesum viðfangi er rætt at nevna, at tað eitur ikki "at leggja herðslu á", men áherðslu. - Tað er ein misfatan, at fyrri liður í samansettum ávirki ikki kann ganga aftur sum fyriseting, at tílíkt ávirki sostatt ikki skal eiga at vera samansett: áherðslu á, avgjøld av, íløgu í, tilfar til, avleiðingarav o.s.fr.
leiklutur
Orðið leiklutur er ovurnýtt í føroyskum tíðindamáli. Hetta er sum vera man týðing av danska orðinum rolle. Men tá ið ikki verður talað um (sjón)leik, er nóg mikið bert at siga lutur, eitt nú: hansara lutur í hesum máli.
At bjóða einum vælkomnum
"Teir bjóðaðu honum at vera vælkomnan" hoyrdist onkur taka til nú ein dagin. Hetta er ikki, sum tað eigur. Heldur átti at verið sagt: "Teir bjóðaðu (el. buðu) honum vælkomnum" (samsvarsbending). Ella: "Teir bóðu hann vera vælkomnan".
"flest"
"Hjá fólki flest" skrivaði eitt blað herfyri. Enn er føroyskt "bendingarmál", og tí skal hetta vera "hjá fólki flestum".
brotpartur
Tað, sum á donskum eitur brøk í rokning, eitur brot á føroyskum. Tí eigur orð sum "brøkpartur" onga heimild. Føroyska orðið er brotpartur.
talvfólk
''Talvbrikkar" hoyrdist onkur siga í eini valsending; talvfólk er føroyska orðið.
ein
Mangur setningur hevði verið snøggari og betri, um hann var hetta lítla orðið styttri. "Hann atkvøddi fyri eini samanrenning millum flokkarnar'' ljóðaði í útvarpstíðindum nú ein dagin. Burtur við "eini", og setningurin er føroyskur.
einhvør
Í einum blað stóð hetta: "at reingja nærum einhvønn veruleika". Einhvør á føroyskum hevur ikki sama týdning sum enhver á donskum. Einhvører tað sama sum onkur, sum er ikki annað enn hitt fyrra í broyttum líki, sbr. t.d. hesa ørindisreglu eftir Jóan Petur uppi í Trøð: "Um einhvør er enn, sum á fund ei flytur." Samsvarandi tí danska enhver hava vit á føroyskum t.d. ein og hvør, hvør ein ella bert hvør.
áðrenn
Tað verður alt vanligari, at áðrenn, sum er sambindingarorð, verður nýtt sum fyrisetingarorð í staðin fyri fyri ella undan. Hetta dømið sóu vit í einum av bløðunum: "Stutta tíð "áðrenn" valið koma teir við hesum". Tað rætta var: "…fyri valið" ella "…undan valinum". - Áðrenn er sum nevnt sambindingarorð, samandráttur av áður enn, og fær tí ikki av røttum verið nýtt uttan fremst í tíðareykasetningi, t.d. "Tað var nátt, áðrennteir komu aftur at landi".
"framyvir"
"Handilin er opin framyvir hvønn leygardag". Undir hesum liggur danska orðið fremover í merkingini: framvegis, eftir hetta, hereftir el.tíl.Framyvir kunnu vit ikki í føroyskum nýta um tíð, men í orðasambondum sum: ganga (hokin) framyvir, hella seg framyvir. Mælt verður frá at nýta orðið framyvir sum tíðarhjáorð.
"tað er upp til tín"
Máliskur, ið hava rót í enskum, stinga seg upp av og á og gerast móti; eitt nú henda, ið lítið man vera vert at lívga: "Tað er upp til tín", enskt "it's up to you". Á føroyskum kundu vit heldur sagt: "Tað stendur til tín" ella "tað veldst um teg".
Fyrisetingarorð
Danska árinið er serliga sterkt í fyrisetingarorðum. Tað sæst og hoyrist íðuliga, at fólk "undrast yvir" okkurt (danskt: undre sig over ngt.) í staðin fyri at undrast á okkurt, "teinkja yvir" í staðin fyri at hugsa um. - "Hon risti á høvdinum" er tikið beint úr donskum: "rystede på hovedet". Á føroyskum høvdu vit sagt: "risti við høvdinum".
Íslendsk nøvn
Fáir íslendingar hava ættarnavn ella eftirnavn. Flestir eru "kendir við faðir sín", eyðkendir við faðirsnavninum í hvørsfalli + -son/-dóttir. Íslendski uttanríkisráðharrin Steingrímur Hermannsson eitur Steingrímur og er Hermannsson, t.e. faðir hansara eitur Hermann. Einasta navn hansara er so statt Steingrímur, hitt er til eyðkennis. Tí er tað ikki góður siður at nevna hann ''Hermannsson", men væl ber til bert at sigaSteingrímur, eftir at hann fyrst er kunnaður sum Steingrímur Hermannsson.


text:
Einsamalt oddalið
TB | 19/03/17
Í dag stóð ein trupul útidystur á skránni, tá vitja var í Sørvági hjá 07 Vestur og endin var at TB/FC Suðuroy/Royn vann dystin 1-0.
Einsamalla málið í dystinum skoraði Poul Ingason eftir 18. minuttir.
Tað skilst á lagnum, at TB/FC Suðuroy/Royn leikararnir kempaðu sum úlvar á skóg og at vøllurin á Dungasandi er niðurslitin eftir hesum mannfólkainnsatsinum.
Sum hinir dystirnir lagaðu seg í dag, so er TB/FC Suðuroy/Royn nú einsamalt á odda í Effodeildini hjá monnum. Fyri framman er ein steðgur frá Effodeildini orsaka av landsliðsdystum og steypakappingini.


text:
Stongt Kr. Himmalsfarardag
Kr. Himmalsfarardag, 10.05.18 er ongin almenn svimjing í Páls Høll.
Vælvera fitness er opið sum vant.
Stongt flaggdag og dýra biðidag
Flaggdagin 25.apríl og díra biðidag 27.apríl er stongt í Páls Høll.
Krabbameinsfelagið skipar fyri rørðslutiltakið í Suðuroy
Broyting í rørðslutiltakinum hjá Krabbameinsfelagnum í Suðuroy.
Framyvir kemur rørslutiltakið at vera í Marghøllini í Vági hósdagar kl. 10.00 og ikki sum vant í Páls Høll.
Byrja verur hósdagin 26.04.18 kl. 10.00
Tiltakið er fyri øll, sum hava ella hava havt krabbamein og teirra avvarðandi. Dentur verður lagdur á venjingar, sum geva styrki og konditión.
Krabbamein rakar ikki bert tann sjúka, men alla familjuna. Tí verður skipað soleiðis fyri, at familjan kann vera saman um at venja. Hetta verður ein løta, har til ber at hava tað stuttligt, mennandi og samstundis koma í betri venjing.
Vant verður í Marghøllini í Vági. Venjari er Sigurð Marner Simonsen, fysioterapeutur.
Tilboðið er ókeypis
Kundi tú hugsað tær at fingið meiri at vita um rørslutiltakið, ella hevur tú spurningar um tilboðini hjá Krabbameinsfelagnum, kanst tú seta teg í samband við okkum á telefon 317959 ella umvegis teldupost kmf@krabbamein.fo.
Broyttar upplatingartíðir.
Í Páskafrítíðini eru upplatingartíðirnar hjá Páls Høll broyttar soleiðis.
25.Mars: Pálmasunnudagur – kl. 9.00 – 10.15
26.Mars: Mánadagur – kl. 16.00 – 18.15
27.Mars: Týsdagur – stongt
28.Mars: Mikudagur – kl. 16.00 – 18.15
29.MARS: SKÍRISHÓSDAGUR – STONGT
30.MARS: LANGI FRÍGGJADAGUR – STONGT
31.MARS: 10.00 – 17.15
1.APR: PÁSKADAGUR – 9.00 – 10.15
2.APR:2.PÁSKADAGUR – STONGT
Svimjikapping í Páls Høll 24.-25. feb.
Leygardagin hin 24. og 25. februar 2018 er svimjikapping í Páls Høll.
Ongin almenn svimjing er hesar dagarnar.
Matwork Pilates skeið í Pálshøll
Matwork Pilates skeið í Pálshøll fyri ung sum eldri. Talan er um 6 vikurs skeið í viku 7 – 12.
Lær kroppin at kenna og fá betri kropskontrol 1 ferð um vikuna í 6 vikur kr. 1200,- , 2 ferð um vikuna í 6 vikur kr. 2000,-
Tilmeldaði velja seg á ynsktu venjingartíðirnar
Týsdagar 15-16 ella 19-20
Tórsdagar 14-15 ella 19-20
Les meira og meldið til á facebook – Movefo ella skriva til. 789920
Stutt um Pilates
Pilates snýr seg um at styrkja vøddanar – eisini teir smáu – við serligum venjingum, ið stimbra koordination og balansu.
Venjingarnar eru passandi fyri ung sum eldri. Við pilates fært tú ein sterkari krop og betri kropsburð.
Krabbameinsfelagið í Páls Høll
Týsdagin 16.01.18 kl. 13.00 byrjar ókeypis rørslutiltak hjá Krabbameinsfelagnum Í Páls Høll aftur.
Tiltakið er fyri øll, sum hava ella hava havt krabbamein og teirra avvarðandi. Dentur verður lagdur á venjingar, sum geva styrki og konditión.
Krabbamein rakar ikki bert tann sjúka, men alla familjuna. Tí verður skipað soleiðis fyri, at familjan kann vera saman um at venja. Hetta verður ein løta, har til ber at hava tað stuttligt, mennandi og samstundis koma í betri venjing.
Rørsla og styrkivenjing hava stóran týdning, bæði likamliga og sálarliga. Ítróttur og rørsla betra um útlitini fyri at fáa heilsuna aftur, samstundis, sum tað gevur styrki at standa ímóti hørðu viðgerðini.
Vant verður í Pálshøll í Vági týsdagar og hósdagar kl. 13.00. Vit gera lættan fimleika á landið, síðan fara tey, ið hava hug í hylin ellla í Sauna. Aftanná er møguleiki fyri einum kaffimuunni og einum prátið.
Venjari er Sigurð Marner Simonsen, fysioterapeutur.
Tilboðið er ókeypis
Kundi tú hugsað tær at fingið meiri at vita um rørslutiltakið, ella hevur tú spurningar um tilboðini hjá Krabbameinsfelagnum, kanst tú seta teg í samband við okkum á telefon 317959 ella umvegis teldupost kmf@krabbamein.fo.
Stongt 13. og 14. januar 2018
Av tí at svimjikapping er í Páls Høll 13. og 14. januar 2018, er ongin almenn svimjing hesar dagarnar.
Tó er Vælvera Fitness opið sum vant.
Stongt vegna umvælingar
11.des. steingja vit Páls Høll til viðlíkahald.
Vit lata upp aftur 27.-30 des.
Páls Høll er opin aftur sum vanligt 3.jan.2018.
Vælvera Fitness er opin sum vanligt. Tó er stongt 24.-25. des. og 31 des.-1.jan.
Páls Høll:
11.-26.Des.: Stongt vegna viðlíkahald
27.-30.Des: Opið sum vanligt
31.Des-2.jan: Stongt.
Rura Zoneterapi fyri børn í Páls Høll
Tann 14. des kl 12-14 er Rura í Páls Høll. Vit fara at hava ein workshop í zoneterapi fyri børn 0-3 ár. Børnini eru vælkomin við og vit trena zonerterapi á tykkara barn.
Vit fara at læra zoneterapi fyri:
Forkølilsi
Oyrapínu
Tannpínu
Forstoppilsi
Kropsligt óró
Søvn
Tú fær praktiska vegleiðing og eina skriftliga vegleiðing, so at tú sum foreldur er væl fyrireika, tá tú skal hjálpa barninum. Skeiðið kann nýtast til stór og smá børn (og vaksin)
Prísur 150 kr
Tilmelding er neyðug og fer fram við at ringja/smsa á 503860


text:
Orð: Alfred Samuelsen
Lag: Frederick M. Lehman
1. Hoyr, áh, syndari, hoyr, hvat Harrin bjóðar:
Fyri einki hann teg frelsa vil í dag!
Hoyr nú, meðan hitt glaða boðið ljóðar!
Tað kann vera, tú ei aftur hoyrir tað.
Niðurlag:
Kom tí, vinur, og hoyr, hvat Jesus sigur:
Hann teg elskar og teg frelsa vil í dag!
Áh, hvør náði stór tað er,
til sín bróður hann teg ger,
kom, áh, kom, og aldri skalt tú angra tað!
2. Jesus Kristus er deyður og upp staðin,
ikki betran, ikki gerðir krevur hann;
alt varð fullgjørt á krossinum hin dagin,
tá ið sigur yvir syndini hann vann.
3. Hygg á Jesus, sum fyri okkum doyði!
Hvør, sum trýr á hann, eitt ævigt lív skal fá;
inn í hjartað, sum fyrr var tómt og oyðið,
kemur friður, sum ei endi verður á.
4. Enn í dag náðihurðin opin stendur,
men í morgin tá alt umskift vera kann;
kanst tú vraka tær naglamerktu hendur?
Tak mót Jesusi og trúgv nú, trúgv á hann!


text:
Tíðindi
13. apríl 2018
Í samrøðu við Heidi Aagaard, forkvinnu í Autismufelagnum, í Skúlablaðnum, kemur fram, at skúlar og lærarar mangan hava ilt við at geva næmingum, sum hava autismu, serligar umstøður og serlig loyvi at verða frítikin eitthvørt; grundgevingin er, at so vilja aðrir næmingar eisini hava serligar umstøður. Malan Mohr, lærari við drúgvum royndum í undirvísing av næmingum við autismu, er púra samd við forkvinnuni í Autismufelagnum, í, at næmingarnir eiga at fáa serligar umstøður.
- Tað er púra misskilt av skúlaleiðslum, sum ikki vilja geva teimum, sum hava autismu, serligar umstøður, til dømis at frítaka tey fyri ymiskt, so sum morgunsang ella jólahald, har nógvur larmur er, ella svimjing, har nógvur luktur og larmur er. Hetta snýr seg mangan um vantandi vitan um, hvat autisma er. So kanst tú siga, at við ikki at taka lut, so setir tú teg sjálvan uttan fyri, men tað eru treytirnar, tá ið tú hevur avbjóðingar. Summi vilja taka lut í felagstiltøkum, men við tað, at tey brúka so nógva orku við at luttaka, hava tey brúk fyri at “løða,” og tað inniber ofta, at tey mugu hvíla seg heima ein dag aftaná. Hetta eiga vit at hava í huga, at tey brúka nógv meira orku ein vanligan skúladag enn onnur børn. Tey koma fleiri ferðir um dagin í óvæntaðar støður, sum ger tey ørkymlað. Vit kunnu ímynda okkum ein vanligan dag, har vit skulu gera eitthvørt – og vit vita ikki, hvat ið verður væntað av okkum. Vit fara at kenna strongd – og soleiðis hava flestu børn við autismu tað fleiri ferðir um dagin.
Malan Mohr leggur afturat, at tað eru ikki bara skúlaleiðslurnar, sum vilja hava børnini við autismu at vera á jøvnum føti við aðrar næmingar og luttaka í øllum tí sama, ofta eru tað foreldrini hjá teimum, sum hava autismu, sum eisini vilja tað.
- Í grundini hava tey vaksnu nakrar væntanir og nøkur ynski, har atlit ikki verða tikin til tey, sum hava hesar serligu avbjóðingarnar; vit kunnu tá spyrja, hvørs tørvur tað er, sum vit vilja nøkta.
Tað eru eisini næmingar við autismu í skúlanum í Hoyvík, sum ikki ganga á serstovunum, tí at foreldrini ynskja tað so. Har er tó ein námsfrøðingur inni allar tímarnar.
Les samrøðu við Maluna Mohr, lærara, í Skúlablað nr 1, 2018.
Mynd: Ólavur Frederiksen
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Árliga Mentanarvikan í Runavíkar kommunu verður nú aftur á skránni. Vikan byrjar sunnudagin 28. oktober og endar sunnudagin 4. november.
Býurin bjóðar uppá listaframsýningar, tónleikatiltøk, føroyskan dans, barnatiltøk, fyrilestrar, gongutúrar, ítrótt og mangt annað. Undirhald og mentan fyri øll.
Í somu viku verður aljóða vinnustevnan, ið hevur heitið Faroexpo 2007, hildin í Runavík. Tað er fyritøkan Virkisráðgeving í Saltangará, sum samskipar vinnustevnuna. Faroexpo verður hildin í døgunum 29. oktober til 4. november 2007.
Talan er um eina undirhaldandi og spennandi viku hjá bæði almenninginum og hjá teimum fyritøkum, ið luttaka á vinnustevnuni. Ein rættur blandingur av mentanarligum undirhaldi og fakligum innihaldi.
Áhugaði eru vælkomin at venda sær til Kunningarstovuna í Runavík, um tey ynskja at luttaka í Mentanarvikuni á ein ella annan hátt. Freistin at koma við í skránna, sum verður lýst seinni, er týsdagin 9. oktober.


text:
Námsætlan sum Word-fíla:
Námsætlan fyri fornaldarfrøði á C stigi
1. Samleiki
Fornaldarfrøði snýr seg um at skilja griksk-rómversku fornøldina sum grundarlag undir evropeiskari mentan. Í lærugreinini verður arbeitt við forngrikskum og rómverskum tekstum og forngrikskari og rómverskari list. Dentur verður lagdur á hugsanir, hugtøk og virði – umframt bæði skaldskaparlig og listarlig stíleyðkenni – sum hava havt og framvegis hava týdning fyri evropeiska mentan.
2. Endamál
Næmingarnir ogna sær eitt dygt mentanarsøguligt innlit við at viðgera týðandi tekstir og list úr grikskari og rómverskari fornøld og við at lesa tekstir, sum seta griksku og rómversku fornøldina í perspektiv. Næmingarnir verða førir fyri bæði at síggja mentanarsøguligu gongdina í yvirliti og við hóskandi hugtøkum at greina og tulka einstakar tekstir og einstøk dømi um list í mentanarsøguligum høpi.
3. Stig og tímatal
Í fornaldarfrøði á C-stigi verður undirvíst 75 klokkutímar.
4. Øki
Kjarnaøki
Kjarnaøkini í fornaldarfrøði á C stigi eru:
- Týddir tekstir úr forngrikskari og rómverskari tíð. Dentur verður lagdur á Grikkaland í klassiskari tíð, t.e. tíðarskeiðinum uml. 500-300 f.Kr., tó so at bæði Homeros og rómverskir tekstir verða tiknir við
- Byggilist og myndlist úr forngrikskari og rómverskari tíð
- Týðandi partar av søgu, heimspeki og samfelagsviðurskiftum í forngrikskari og rómverskari tíð
- Týdningurin, sum Grikkaland í fornøld og Rómverjaríkið hava havt og framvegis hava fyri evropeiska mentan
Ískoytisøki
Fyri at røkka fakligu málunum verða eisini viðkomandi, útgreinandi tekstir, sum skrivaðir eru seinni í tíðini, lisnir og viðgjørdir. Byggilist og myndlist skulu somuleiðis setast í listasøguligt høpi.
5. Førleikamál
Næmingurin dugir:
- at greina og tulka týddar forngrikskar og rómverskar tekstir umframt forngrikska og rómverska list í søguligum samanhangi
- at greiða frá og viðgera týðandi hugtøk og hugsanir í viðgjørdu tekstunum og myndunum
- at skilja, hvussu Grikkaland í fornøld og Rómverjaríkið hava havt og framvegis hava týdning fyri evropeiska mentan
- at útgreina og meta um spurningar í nútíðini við støði í forngrikskum og rómverskum tekstum
- at vera tilvitaður um samleikan hjá lærugreinini.
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin verður skjalfest.
Próvtøkuhættir
Hildin verður ein munnlig próvtøka. Fyrireikingartíðin er umleið 60 minuttir, og tá er tilfarsútflýggjan og vegleiðing íroknað. Tveir næmingar verða próvhoyrdir um tíman íroknað próvdøming.
Næmingurin fær útflýggjað og verður próvhoyrdur í tilfari, sum er skift sundur í tveir samanhangandi partar:
1) einum týddum forngrikskum ella rómverskum teksti, ella broti úr teksti, sum er viðgjørdur í undirvísingini og telur umleið 7 normalsíður
2) a) einum ókendum perspektiverandi teksti, sum viðger antin Grikkaland í fornøld ella Rómverjaríkið, men er skrivaður seinni í tíðini, og telur umleið 5 normalsíður ella
b) einum dømi um forngrikska/rómverska byggilist ella myndlist, sum ikki er viðgjørt í undirvísingini. Afturat høvuðsdøminum kunnu leggjast 1-3 perspektiverandi dømi, sum heldur ikki eru viðgjørd í undirvísingini
Ein normalsíða í óbundnum máli er 1300 bókstavir, ein normalsíða í bundum máli er 30 reglur.
Næmingurin fær útflýggjað rein eintøk av próvtøkutekstunum.
Næmingurin skal sjálvur skipa svarið, tí skulu ikki vegleiðandi spurningar fylgja við útflýggjaða tilfarinum. Fylgiskjøl í sambandi við próvtøkutilfarið skulu hava kelduávísing.
Í fyrireikingarhølinum skal næmingurin hava atgongd til rein eintøk av øllum tilfari, sum hevur verið brúkt í undirvísingini. Harumframt kann næmingurin í fyrireikingarhølið taka við sær egnar uppskriftir umframt annað tilfar, sum næmingurin sjálvur metir seg hava tørv á. Undir próvhoyringini kann næmingurin bert styðja seg til uppskriftir, sum gjørdar eru í fyrireikingartíðini.
Próvhoyringin fer fram sum ein samrøða millum lærara og næming. Næmingurin skal greina og tulka forngrikska og/ella rómverska tekstin og viðgera hugsanir og hugtøk í tekstinum. Harumframt skal næmingurin seta tekstin og evni í tekstinum í eitt mentanarsøguligt høpi. Perspektiverandi tekstin skal næmingurin duga at útgreina og viðgera og nýta sum støði undir einari samanfatandi meting av griksk-rómversku fornøldini. Dømi um forngrikska/rómverska byggilist ella myndlist skal næmingurin duga at lýsa, tíðarfesta og tulka.
Bæði í próvhoyringini og í próvdømingini skal høvuðsdentur leggjast á kenda forngrikska ella rómverska tekstin, t.e. fyrra partin í útflýggjaða tilfarinum.
Givið verður eitt próvtal.
Dømingargrundarlag
Próvdømingin er grundað á tey førleikamál, sum sett eru fyri lærugreinina í pkt. 5.
Próvtalslýsingar
Munnligt C-stig
7. At skipa undirvísing
Didaktiskar meginreglur
Næmingurin eigur at fáa eina fatan av, hvat fornaldarfrøði snýr seg um, hvussu arbeitt verður í lærugreinini, og hvat endamálið er. Undirvísingin skal bæði læra næmingin at lesa og greina forngriksku og rómversku tekstirnar og geva næminginum innlit í mentanina, sum tekstirnir vóru ein partur av. Næmingurin skal læra at skilja einstaka lutin, t.d. tekstin ella standmyndina – ella part av standmyndini og hugtøk í tekstinum – við støði í heildini, og øvugt skilja heildina við støði í einstaka lutinum. Grundleggjandi háttalagið í lærugreinini er sostatt hermenutiskt, og menniskjað verður fatað sum bæði mentanarskapt og mentanarskapandi. Tí er umráðandi, at næmingurin lærir at síggja tey mentanarligu merki, sum Grikkaland í fornøld og Rómverjaríkið hava sett eftir seg í evropeiska siðmenning, t.e. eisini í næmingin sjálvan.
Fornaldarfrøði er fyrst og fremst ein munnlig lærugrein, og tí verður munnligi tátturin raðfestur høgt. Samrøðan millum lærara og næmingar ella millum næmingar sínámillum er týdningarmikil liður í undirvísingini. Næmingarnir skulu sleppa til orðanna bæði í kjaki og framløgum og sleppa at arbeiða sjálvstøðugt við ávísum fakligum evnum ella spurningum. Næmingarnir skulu ikki bara læra at taka til sín, men eisini læra at geva frá sær og orða seg greitt og samanhangandi um fakligar spurningar.
Í undirvísingini verður lagt upp fyri ymisku pørtunum í lærugreinini. Ein partur skal verða um list, t.d. myndlist og/ella byggilist, minst ein partur skal snúgva seg um skaldskap, og minst ein partur skal viðgera heimspeki. Lærarin velur sjálvur, hvussu partarnir verða skipaðir og kann t.d. leggja partar saman. Lærarin kann eisini í samráð við næmingarnar velja at leggja høvuðsdent á ein part. Í hvørjum parti verða lisnir ein ella fleiri týðandi tekstir – ella list verður viðgjørd – úr grikskari ella rómverskari fornøld. Harumframt verða tekstirnir settir í søguligt høpi.
Arbeiðshættir
Arbeiðshættirnir skulu taka støði í teimum málum, sum sett eru fyri lærugreinina. Arbeiðshættirnir eiga at verða ymiskir, so at fjølbroytni í lærugreinini kemur fram, og so at næmingar fáa roynt seg og ment seg á ymiskan hátt. T.d. kann verða skift millum læraraframløgu, samrøður, kjak, næmingaframløgur, bólkaarbeiði, verkætlanararbeiði o.s.fr. Á henda hátt verður tryggjað, at næmingarnir menna seg bæði alment lestrarliga, fakliga og persónliga.
Umráðandi er at hugsa um stigvísa menning, t.e. so hvørt sum næmingarnir fáa førleikar í lærugreinini, eigur lærarin at lata partar av undirvísingini taka støði í sjálvstøðugum næmingaarbeiði. Eins og í skúlaskipanini sum heild skal eisini eitt endamál í undirvísingini í Fornaldarfrøði vera at læra næmingarnar at læra og at hugsa um egna lærutilgongd. Ymisku arbeiðshættirnir skulu stuðla upp undir hetta mál, t.d. kunnu næmingarnir eftir leiðbeining læra sjálvir at seta spurningar við støði í tilfarinum í undirvísingini og viðgera tað.


text:
Fyrispurningurin var soljóðandi:
1. Hvussu eru viðurskiftini sum heild hjá ymsu pørtunum í fiskiflotanum í
Norðoyggjum, síðan henda samgongan tók við?
2. Hvussu hava inntøkuviðurskiftini og manningarviðurskiftini lagað seg?
3. Hvussu er samtakið JFK/ Kósin/ Næraberg skipað?
4. Er virksemið so nógv skert hjá hesum samtakinum, nú tey siga seg noydd at
selja ein av trolarunum, ið royna í Barentshavinum, vegna
fiskivinnunýskipanina?
5. Hvussu nógv er virðið av tí útlutaða til Norðoyggjar í sambandi við lógina um
sjófeingi (75%)?
6. Hvussu kunnu útlitini hjá reiðaríum og fiskimonnum í økinum metast í
komandi tíðum?
Her kunnu tit lesa svarið frá Høgna Hoydal, klikk her “Svar til Óluvu Klettskarð”
SáH


text:
Kunngerð um at Single User Login skjótt er klárt
- Fyri dagførd tíðindi um gondina í hesi menningini, sí mw:SUL finalisation.
Menningartoymið hjá Wikimedia Foundation ger nakrar broytingar viðvíkjandi hvussu kontur virka, sum liður í okkara støðuga arbeiði við at veita nýggj og betri tól til okkara brúkarar (eitt nú cross-wiki boð, tvs. uppá tvørs av ymiskum wiki'um). Hesar broytingar merkja, at brúkarar mugu hava sama kontonavn allastaðni. Hetta fer at loyva okkum at geva tær nýggjar hentleikar, sum gera tað lættari hjá tær at rætta og at kjakast, og fer at loyva meira fleksiblum brúkaraloyvum til amboðini. Ein av fortreytunum fyri hetta, er at brúkarakontur nú noyðast at vera serstakar uppá tvørs av øllum 900 Wikimedia wiki'um.
Tíverri eru summar kontur sum í løtuni ikki eru serstakar uppá tvørs av øllum okkara wikium, men ístaðin stoyta tær saman við aðrir brúkarar, sum hava sama kontonavn. Fyri at tryggja okkum at allir hesir brúkarar framhaldandi kunnu brúka wiki'irnar hjá Wikimedia í framtíðini, so fara vit at geva fleiri av hesum kontum nýggj kontonøvn soleiðis at tær fáa "
~" og navnið á wiki'ini lagt afturat teirra kontonavni. Hesar broytingar fara fram í apríl 2015. T.d. vil ein brúkari sum eitur "Dømi" á tí svensku Wiktionary, fáa navnabroyting til "Example~svwiktionary".
Allar kontur fara framhaldandi at virka sum fyrr, og fara framvegis at fáa æruna fyri allar rættingar sum eru framdar til nú. Men, brúkarar við kontum við nýggjum nøvnum (sum vit fara at seta okkum í samband við ein og ein) mugu brúka teirra nýggja kontonavn, tá tey rita inn (logga á).
Møguleikin at broyta nøvn hjá brúkarum er tikin burtur fyri at fyribyrgja at kontur ið vóru globalar fóru at gerast óheft orsakað av lokalari navnabroyting. Brúkarar kunnu biðja um navnabroyting við at nýta Special:GlobalRenameRequest á teirra lokalu wiki ella biðja um at teirra konta fær navnabroyting her á meta, um so er at teimum ikki dáma nýggja brúkaranavnið.


text:
Førleikamenning á altjóða støði
Tað er ikki á hvørjum degi, at altjóða ráðstevnur innan námsvísindi, hugvísindi og samfelagsvísindi verða hildnar í Føroyum.
Tí var Námsvísindadeildin væl umboðað á ráðstevnuni "Samskifti, samstarv og relatiónir", og nógv ymisk undirvísingarøki á deildini vóru umboðað.
Serliga viðkomandi var kendi amerikanski sálarfrøðingurin Kenneth J. Gergen, sum saman við konu síni Mary Gergen helt fleiri fyrilestrar.
Kenneth & Mary Gergen hava skrivað nógv um fyribrigdið tey nevna sosialkonstruktiónisma, og sum snýr seg um, hvussu vit sjálvi skapa okkara egnu mynd av bæði umhvørvi og hvør øðrum, og hvussu hetta ávirkar alla okkara fatan av okkum sjálvum og okkara umstøðum. Hetta hugtakið er brúkt í nógvum ymsum skeiðum á Námsvísindadeildini, við ymsum vinklum, alt eftir hvat skeið talan er um. T.d. verður í námsfrøðiligari leiðslu hugt eftir, hvussu samskifti myndar leiðslu í skúla og á stovni.
Hjúnini hava hvør sína tilgongd til evnið, og Mary Gergen tosaði um hetta at greiða frá, hvussu tað eisini tekur støði í okkum sjálvum og okkara umstøðum. Hon kom inn á munir millum kvinnur og menn, har hon m.a. nevndi, at kvinnur siga frá ígjøgnum og um kroppin, meðan menn gagnnýta kroppin eins og var hann eitt amboð.
Annar hugtakandi fyrilestrahaldari var Maja Loua Haslebo úr Danmark, sum minti áhoyrarnar á, ikki at gloyma kjarnuuppgávuna hjá arbeiðsplássinum, og at seta sær spurningarnar, hvønn arbeiðsplássið er fyri, hvat arbeiðsplássið skal gera fyri hesi, og hví arbeiðsplássið hevur týdning.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Danmark hevur kunngjørt sín orkupolitikk, og eitt av málunum er at banna sølu av bensin- og dieselbilum í 2030, umframt at hópin av øðrum átøkum verða sett í verk. Hetta við bilunum hevur sjálvsagt fingið nógva umrøðu, og í Føroyum metti ein bilasølumaður í Degi og Viku, at hetta eisini kom at raka Føroyar í 2030, tí bilasølurnar eru knýttar at danska marknaðinum.
Føroyar eru uttan iva við í fremstu røð, tá tað snýr seg um orkupolitikk. SEV hevur lagt hart út við fleiri ætlanum um at byggja grøna orkukervið út, og privatir standa eisini klárir at gera líknandi íløgur. Tíverri ganga aktørarnir ikki í takt, og nógv er merkt av klandri og ónøgd, men málið tykist hóast alt greitt. At SEV samstundis byggir oljuverkið út á Sundi hevur eisini elvt til ónøgd, hóast tey flestu munnu skilja boðskapin hjá SEV um veitingartrygd, um tann grøna orkukeldan svíkir eitt tíðarskeið. Vit kunnu ikki sum londini kring okkum knýta okkum í onnur net um illa veit við, og tí er íløgan hjá SEV í fossila orku væl skiljandi, hóast hon ljóðar øvugt.
Vit eiga eisini at ganga undan í grøna politikkinum og vísa øðrum, at vit eru við og hava ein grønan profil, samstundis sum vit veita trygd fyri, at framleiðslan altíð er støðug. Okkara televeitarar hava víst okkum vegin, og neyvan man nakað annað fjarskotið land hava so væl útbygt undirstøðukervi og teletænastur sum Føroyar. Hetta er millum annað eydnast við at samstarva við feløg, sum vilja brúka okkum sum royndarøki. Atlantsflog hevur eisini tikið júst henda leist til sín, og spurningurin er, um vit ikki á enn fleiri økjum skulu bjóða okkum fram sum royndarøki. Hava vit eitt væl útbúgvið fólk, sum megnar at geva rætta mótspælið, er heldur eingin vandi fyri at vit bara verða ein køstur fyri fyritøkur, sum royndarkoyra nakað vandamikið á okkara øki – og hetta væl útbúna lið av fólki eiga vit tíbetur.
Vandi er sjálvsagt í hvørji vælferð, og tí er gott við grasrótarørslum, ið vilja standa sum eitt upplýsandi bulvirki, um til dømis náttúran stendur fyri at lúta fyri tøkniliga framburðinum – eisini har skulu vit vera best, tí samanrenningin av egnari vitan, royndarøkjum og grasrótarørslum skapar úrslit, sum onnur kunnu fáa nyttu av.